Bermain bara demi kekalkan tradisi Kuih Bakar Kuala Ina

TERDEDAH kepada bahang bara api bagi tempoh yang panjang adalah satu situasi yang amat tidak menyelesakan lebih lagi ketika fenomena cuaca panas yang melanda negara ketika ini.

Namun ia dianggap sebagai perkara biasa bagi Pengurus Perusahaan Kuih Bakar Kuala Ina, Mastura Talip, 56, kerana itu adalah proses utama untuk menghasilkan kuih bakar berkualiti menggunakan cara orang lama.

Apa yang dilakukan Mastura secara tidak langsung mengangkat tradisi nenek moyangnya sejak puluhan tahun lalu sehinggakan nama Kampung Kuala Ina di Pulau Sebang hari ini sinonim dengan pusat pembuatan kuih bakar di Negeri Melaka.

Dia yang merupakan generasi ketiga perusahaan itu mewarisi resipi pembuatan kuih bakar berkenaan daripada arwah ibunya ketika masih anak dara sekitar tahun 1970-an dan diteruskan hingga ke hari ini hingga menjadi sumber pendapatan utama keluarga.

Sesekali aroma kuih tradisional yang bercampur dengan asap kepulan kayu terus mengimbau memori suasana kampung yang menjadikan kuih bakar sebagai hidangan Aidilfitri mahupun majlis kenduri-kendara yang sinonim dengan budaya masyarakat Melayu di Negeri Melaka.

Kerana sudah popular Mastura turut menerima tempahan pelanggan dari Negeri Sembilan, Muar dan Johor selain turut menjadi persinggahan perantau atau pelancong datang dari Terengganu, Pulau Pinang, Itali serta Arab Saudi.

“Kita masih kekalkan cara orang lama ini sebab pelanggan memang mahukan cara itu. Bukan senang mahu kekalkan sebab kena tahan panas bahang api.

“Tapi itulah caranya menyebabkan ramai yang sanggup datang dari jauh sebab mahu tengok cara bakar guna kayu. Mereka kata dengan kaedah ini kuih bakar lebih wangi berbanding dibakar menggunakan ketuhar.

“Ada empat sabak digunakan untuk bakar kuih. Setiap sabak mampu memasak sehingga 30 biji kuih yang mengambil masa sekitar tujuh hingga 10 minit,” katanya.

Menurutnya proses ubahsuai dilakukan bagi membolehkan sabak digunakan untuk memasak lebih banyak kuih berbanding cuma tujuh atau lapan biji sahaja sebelum ini.

Selain menggunakan cara lama, keikhlasan dan mencari keberkatan dalam berniaga dianggap antara kunci utama perusahaan kuih bakar itu betahan sehingga sekarang.

“Kita gunakan kayu getah dan papan lapis yang kebiasaan dibeli pada harga RM300 selori. Kos itu tidak termasuk upah pembantu, tapi tidak mengapa asalkan saya dapat kekalkan tradisi ini.

“Sekarang saya dalam proses menurunkan ilmu kepada dua anak, harap mereka akan teruskan tradisi ini. Sebelum ini di Kuala Ina, ada beberapa lagi peniaga mengusahakan perniagaan seperti ini namun sayangnya terhenti begitu sahaja kerana anak-anak mereka tidak mahu teruskan.

“Ketika ‘berguru’ dengan arwah mak saya juga tidak pandai, tetapi melihat nilai komersial yang ada saya teruskan. Bantuan agensi kerajaan seperti Amanah Ikhtiar Malaysia (AIM) dan Tekun Nasional juga banyak membantu saya untuk kembangkan perusahaan ini,” katanya.

Kuih Bakar Kuala Ina yang menjadi identiti kebanggaan kawasan itu dijual dengan perisa rempah dan pandan perlu dimartabat sebagai makanan warisan bangsa dalam indusri pelancongan Melaka.


Keputusan ujian kit kendiri perlu dilapor dalam MySejahtera- Dr Adham

PUTRAJAYA 23 Julai – Sebarang hasil keputusan menerusi penggunaan ujian kit kendiri COVID-19 sama ada positif, negatif atau tidak sah (invalid) perlu dilaporkan kepada Kementerian Kesihatan (KKM) melalui aplikasi MySejahtera.

Menteri Kesihatan Datuk Seri Dr Adham Baba berkata, pengguna perlu bertanggungjawab untuk melaporkan keputusan sebenar dan tidak melakukan pemalsuan bagi mencegah implikasi jangkitan kepada orang lain.

Katanya, jika keputusan ujian kit kendiri positif, pengguna perlu hadir ke fasiliti kesihatan swasta, Pusat Penilaian COVID-19 (CAC) atau mana-mana Klinik Kesihatan (KK) untuk tujuan penilaian kesihatan, sebelum status kesihatan mereka dimuat naik dalam aplikasi MySejahtera.

“Sekiranya keputusan negatif tetapi individu berkenaan bergejala, mereka turut dinasihatkan hadir ke klinik swasta atau KK untuk penilaian sama, manakala untuk keputusan invalid, pengguna perlu ulang semula ujian,” katanya dalam sidang media perkembangan Program Imunisasi COVID-19 Kebangsaan (PICK) secara maya bersama Menteri Penyelaras PICK Khairy Jamaluddin hari ini.

Setakat Khamis lepas, KKM menerusi Pihak Berkuasa Peranti Perubatan (MDA) telah memberi kelulusan bersyarat kepada tiga jenis kit ujian kendiri COVID-19 untuk dijual dan diguna di negara ini.

Kit-kit tersebut adalah Kit Ujian Pantas Antigen Salixium COVID-19 buatan syarikat tempatan; Reszon Diagnostics International Sdn Bhd; Gmate® COVID-19 buatan Korea Selatan dan Beright COVID-19 Antigen Rapid Test Device (Oral Fluid) yang dibuat Hangzhou Alltest Biotech Co., Ltd.

Dalam perkembangan lain, Dr Adham memberitahu penularan varian membimbangkan (VOC) COVID-19 di Malaysia kini mengalami trend peningkatan, terutama bagi varian Beta dan Delta.

“Jangkitan itu yang dikesan menerusi penjujukan genom penuh SARS-Cov-2 dilihat membimbangkan kerana VOC Delta terutamanya mempunyai kadar kebolehjangkitan dan kemudaratan tinggi berbanding VOC Beta dan Alpha.

“Bukti saintifik yang terbaharu juga menunjukkan individu yang dijangkiti varian Delta mempunyai bilangan virus dalam badan yang mampu mencecah 1,000 kali lebih tinggi daripada yang bukan Delta,” katanya.


Warga emas maut dipercayai dibunuh anak selepas ditegur buat bising

JOHOR BAHRU, 19 Jun – Seorang warga emas maut dipercayai dibunuh anak lelakinya selepas ditegur oleh mangsa kerana membuat bising dalam kejadian di sebuah rumah di Taman Temiang, dekat Muar, malam tadi.

Ketua Polis Daerah Muar ACP Raiz Mukhliz Azman Aziz berkata dalam kejadian 8.20 malam itu, wanita yang berusia 73 tahun tersebut mengalami kecederaan parah di bahagian kepala serta leher kerana dipercayai dipukul oleh anaknya yang berusia 47 tahun dengan menggunakan senjata tajam.

“Kejadian berlaku dipercayai akibat tindakan mangsa menegur anaknya itu kerana membuat bising yang menyebabkannya mengamuk dan memukul kepala mangsa dengan menggunakan senjata tajam,” katanya dalam satu kenyataan, hari ini.

Kes tersebut disiasat mengikut Seksyen 302 Kanun Keseksaan dan mayat mangsa dibawa ke Hospital Pakar Sultanah Fatimah (HPSF) Muar untuk bedah siasat, katanya.

Beliau pada masa sama menasihati orang ramai agar peka serta melakukan pemantauan rapi terhadap mana-mana individu yang mengalami masalah psikiatri seumpama itu, supaya tidak mendatangkan bahaya kepada nyawa, harta, individu lain, ahli keluarga serta keselamatan awam.


Tidak bangga Telco untung RM1 bilion tetapi perkhidmatan untuk rakyat tidak memuaskan – Annuar

KOTA KINABALU, 29 Mac – Menteri Komunikasi dan Multimedia Tan Sri Annuar Musa berkata beliau tidak berbangga dengan syarikat penyedia perkhidmatan telekomunikasi atau telco yang mencatat keuntungan RM1 bilion tetapi masih menyediakan perkhidmatan tidak memuaskan untuk rakyat.

Beliau berkata kerajaan telah melabur berbilion ringgit untuk menyediakan infrastruktur telekomunikasi antaranya projek hab gentian optik titik kehadiran atau ‘Point of Presence’ (PoP) dengan kos hampir RM4 bilion untuk rakyat tanpa mengharap pulangan kewangan walau sesen.

Justeru, katanya beliau setuju telco mendapat keuntungan namun perlu bertanggungjawab dengan melabur sebahagian keuntungan diperoleh untuk teknologi bagi meningkatkan mutu capaian internet mereka sediakan, selari dengan pembangunan infrastruktur dilaksana kerajaan.

“Infrastruktur itu disediakan kerajaan, TM dan sebagainya tetapi peringkat akhir itu disediakan operator  (telco) bergantung perkakasan mereka pasang di menara, tetapi telco ini ada keutamaan mereka kalau pelanggan banyak di satu kawasan dia tertumpu di situ dan kawasan pinggiran, pekakasan tidak dinaik taraf.

“Inilah menyebabkan internet 4G itu (kelajuan) boleh jadi 10mbps hingga 100mbps bergantung perkakasan peringkat akhir disediakan telco itu, justeru saya buat seruan kepada telco kita kini kena jalan berganding tangan beri perkhidmatan terbaik untuk rakyat,” katanya.

Beliau berkata demikian kepada pemberita selepas merasmikan Kenderaan Digital Satellite News Gathering (DSNG) RTM Sabah di Kompleks Bersepadu Kementerian Komunikasi dan Multimedia di Kepayan sini hari ini.

Menurut Annuar liputan 4G contohnya di Sabah adalah pada tahap 86 peratus untuk kawasan berpenduduk, namun kualiti Internet di sesetengah kawasan yang mempunyai liputan itu masih tidak mencapai kelajuan yang dikehendaki.

“Ada tempat (4G) 10mbps, ada tempat belas-belas mbps, ada tempat sekitar 20mbps begitu, sedangkan matlamat kualiti minimum kita purata 4G LTE mesti 35mbps… kalau kita nak capai tahap itu tempat banyak penduduk kena capai 60, 70, 100mbps kerana Internet ini bila ramai penduduk kelajuan jatuh.

“Liputan 4G itu, macam mana kita mahu perbaiki kelajuan itu kita lancar PoP tadi, kita dapatkan Internet lebih stabil… 4G itu hanya suatu teknologi yang membolehkan ia memberi keupayaan (Internet) lebih tinggi tetapi berapa tinggi bergantung kepada infrastruktur dan pekakasan disediakan,” katanya.

Annuar berkata selain menaik taraf perkakasan telekomunikasi di menara, pelaburan tambahan yang disaran dibuat telco adalah bersama-sama dengan pihak bertanggungjawab meningkatkan keupayaan menara itu sendiri antaranya daripada segi komponen bekalan kuasa elektrik sandaran.

“Bila bekalan elektrik itu terputus secara automatik Internet akan terputus kerana menara ini bergantung kepada bekalan elektrik, jadi telco dan mereka diamanahkan boleh lihat untuk buat menara hibrid seperti ada bekalan kuasa dari panel solar dan generator, bukan beri khidmat sekadar ada sahaja,” katanya.

Beliau berkata usaha memberikan kemudahan Internet berkelajuan tinggi tidak akan ke mana tanpa telco menyahut seruan kerajaan untuk bersama-sama meningkatkan kemudahan telekomunikasi untuk rakyat.


Haji: Jemaah Malaysia akan mula tiba di Makkah esok

MAKKAH, 8 Jun – Bumi Makkah akan mula dikunjungi jemaah haji Malaysia secara berperingkat bermula 8 malam, waktu Arab Saudi, esok.

Pengurus Maktab 47, Roslan Jonet berkata pihaknya akan menerima kira-kira 295 jemaah haji yang bertolak dari Madinah menerusi tujuh buah bas, sebelum dibawa ke bangunan Abraj Al-Janadriyyah, di sini.

Katanya, mereka merupakan rombongan haji yang pertama pada 4 Jun lalu dan bakal menerima sambutan dari pihak pengurusan, sebelum jemaah haji mengerjakan umrah.

“Esok akan ada sedikit sambutan untuk rombongan pertama…dari segi bilik penginapan juga telah disediakan dan mereka akan ditempatkan mengikut jadual penerbangan mereka serta penilaian tertentu, termasuk ikatan kekeluargaan,” katanya.

Selain bangunan Abraj Al-Janadriyah yang menempatkan dua maktab (penginapan jemaah), iaitu maktab 46 dan 47, terdapat juga bangunan lain iaitu Qasr Al-Janadriah (maktab 49) serta Land Premium (maktab 48 dan 50).

Menurut Roslan, TH menyediakan kira-kira 30 petugas maktab dengan enam petugas bagi setiap maktab, yang akan berkhidmat 24 jam, bagi memastikan kebajikan dan keselesaan jemaah.


Syarikat Telco digesa naik taraf perkhidmatan internet di luar bandar, pedalaman – MenKOMM

PAPAR, 28 Mac – Menteri Komunikasi dan Multimedia Tan Sri Annuar Musa hari ini menggesa syarikat telekomunikasi di negara ini, untuk lebih proaktif menaik taraf perkhidmatan internet di menara telekomunikasi sedia ada, terutama di kawasan luar bandar dan pedalaman.

Beliau berkata penyertaan lebih proaktif daripada syarikat telekomunikasi terbabit amat diperlukan, dalam usaha membantu kerajaan meningkatkan liputan internet sekali gus memastikan semua penduduk di kawasan berkenaan, dapat turut sama menikmati capaian internet lebih efisien dan berkualiti.

Katanya beliau ingin melihat syarikat telekomunikasi lebih proaktif dalam membantu hasrat kerajaan untuk memperluaskan kesalinghubungan dan meningkatkan kualiti internet, selain usaha yang dijalankan Suruhanjaya Komunikasi dan Multimedia (MCMC), melalui dana Pemberian Perkhidmatan Sejagat (USP).

“Ini kerana, jika kerajaan sahaja yang buat agak lambat, dan kita (kerajaan) hanya menyediakan infrastruktur sahaja, tetapi perkhidmatan masih lagi dikendalikan oleh syarikat telekomunikasi dan bukannya kerajaan. Saya harap ada satu kerjasama lebih bagus, selama ini pun bagus.

“Bukan nak suruh pergi ke tempat memerlukan pelaburan besar, tetapi menaik taraf perkhidmatan di menara sedia ada, agar selari dengan usaha kita sedang menaik taraf stesen pemancar bersesuaian dengan perkhidmatan 4G,” katanya kepada pemberita di sini hari ini.

Terdahulu, Annuar meninjau dua menara telekomunikasi masing-masing terletak di Kampung Daingin dan Kampung Gadong, dan melawat Pusat Ekonomi Digital Keluarga Malaysia (PEDi) di Kampung Langkuas, Kinarut dekat sini.

Sementara itu, Annuar berkata pelbagai inisiatif menerusi Pelan Jalinan Digital Negara (JENDELA), dilaksanakan kerajaan untuk meningkatkan kesalinghubungan di Papar termasuk membina lima menara telekomunikasi baharu, dengan dua daripadanya telah siap dibina dan tiga lagi sedang dalam pelaksanaan.

Beliau berkata kerja-kerja menaik taraf 75 stesen pemancar kepada rangkaian 4G juga sedang giat dijalankan, dengan 74 daripadanya telah siap, dengan sebanyak 3,570 premis di daerah itu telah dirancang untuk diliputi dengan rangkaian gentian optik.

Setakat ini, katanya sebanyak 2,534 premis telah dilengkapi gentian optik, dengan kerja-kerja pelaksanaan ke atas 1,036 premis lagi sedang berjalan; manakala bagi projek Perkhidmatan Jalur Lebar Tanpa Wayar pula, dua lokasi telah siap untuk projek itu dan satu lokasi lagi masih dalam pelaksanaan.

Annuar berkata sebanyak tiga sekolah di Papar telah dikenal pasti untuk pelaksanaan titik kehadiran atau ‘Point of Presence’ (PoP) bagi Fasa 1 dan enam sekolah (Fasa 2), dalam usaha memastikan jaringan dan liputan jalur lebar dapat diperluaskan dengan lebih baik, ke kawasan sekitar sekolah dan berpenduduk.

Mengulas mengenai PEDi, Annuar berkata sebanyak 177 PEDi lagi akan ditambah, sekali gus menjadikan 1,088 PEDi akan beroperasi di seluruh negara, dan ini adalah selaras dengan sasaran kerajaan untuk mewujudkan sekurang-kurangnya satu PEDi dalam setiap Dewan Undangan Negeri.

“Kerja-kerja menaik taraf akan dilakukan secara berperingkat, kerana ia turut memerlukan kerjasama daripada syarikat telekomunikasi dan MCMC, selain Perbadanan Ekonomi Digital Malaysia (MDEC) yang akan menyediakan kandungan untuk menjalankan kursus.

“Rata-rata sambutan adalah sangat menggalakkan, dan saya turut melihat golongan ibu tunggal dan orang kurang upaya dapat menjalankan perniagaan secara dalam talian,” katanya sambil menambah, fokus utama PEDi adalah untuk melahirkan dan memperkasa usahawan kecil ke arah pendigitalan inovatif serta berdaya saing.

Annuar berkata konsep program peranti komuniti juga akan diperluaskan ke setiap PEDi, untuk membolehkan individu yang tidak mempunyai peranti mudah alih, dapat menggunakan peralatan tersebut secara pinjaman seterusnya memudahkan mereka menjalankan perniagaan secara dalam talian.


Kes denggi meningkat 7.7 peratus, dua kematian direkodkan

KUALA LUMPUR, 27 Jun – Jumlah kes demam denggi meningkat 7.7 peratus kepada 2,808 kes pada Minggu Epidemiologi ke-24 (ME24) iaitu bagi tempoh 11 hingga 17 Jun berbanding 2,608 kes dilaporkan pada minggu sebelumnya.

Ketua Pengarah Kesihatan Datuk Dr Muhammad Radzi Abu Hassan dalam kenyataan hari ini berkata dua kematian akibat komplikasi demam denggi turut dilaporkan pada ME24.

Beliau berkata kumulatif kes demam denggi yang dilaporkan sehingga ME24 meningkat 149.6 peratus kepada 54,139 kes berbanding 21,688 kes kes bagi tempoh sama pada 2022.

Dr Muhammad Radzi berkata bilangan lokaliti hotspot kes demam denggi pada ME24 meningkat kepada 110 lokaliti berbanding 95 lokaliti hotspot pada minggu sebelumnya.

Lokaliti hotspot tersebut adalah 84 lokaliti di Selangor, 14 lokaliti di Kuala Lumpur dan Putrajaya, masing-masing empat di Kedah dan Pulau Pinang, tiga di Sabah serta satu di Perlis.

Mengenai survelan chikungunya, Dr Muhammad Radzi berkata dua kes chikungunya direkodkan pada ME24 dan jumlah kumulatif kes chikungunya sehingga kini adalah 137 kes.

Beliau berkata bagi survelan zika pula, sebanyak 1,381 sampel darah dan 69 sampel urin dijalankan saringan zika dan hasil kesemuanya adalah negatif.

“Pemantauan di Bilik Gerakan Denggi Kebangsaan mendapati jumlah kes demam denggi adalah tinggi dan berpotensi untuk terus meningkat jika tiada tindakan pencegahan dilakukan oleh semua pihak termasuk masyarakat.

“Sebagai langkah proaktif, periksa setiap bekas di dalam dan luar rumah serta pastikan tiada takungan air untuk nyamuk Aedes membiak,” katanya.


Bapa tujuh anak didakwa terima suapan RM600

AYER KEROH 20 Mei- Seorang bapa tujuh anak, bertugas sebagai penolong jurutera mengaku tidak bersalah di Mahkamah Sesyen di sini, hari ini, atas pertuduhan menerima suapan berjumlah RM600, pada 2019.

Mengikut pertuduhan, Suhairol bertugas sebagai penolong jurutera didakwa menerima suapan tanpa balasan bernilai RM600 daripada seorang individu bernama Abd Rashid Omar bagi tugas-tugas pendawaian di Pejabat Pentadbiran Kolej Vokasional Melaka Tengah.

Tertuduh didakwa di bawah Seksyen 165 kanun keseksaan yang jika sabit kesalahan boleh dihukum penjara hingga dua tahun atau denda atau kedua-duanya sekali.


Muhyiddin hilangkan gemuruh Orang Asli dapatkan suntikan vaksin COVID-19

MUAR 22 Jun – Perdana Menteri Tan Sri Muhyiddin Yassin sempat berseloroh dengan sekumpulan masyarakat Orang Asli yang hadir mendapatkan suntikan vaksin di pusat pemberian vaksin (PPV) di Dewan Serbaguna Pagoh di sini, hari ini, bagi menghilangkan rasa gemuruh mereka sebelum disuntik.

Ahli Parlimen Pagoh itu hadir di PPV berkenaan bagi meninjau proses pemberian vaksin kepada masyarakat setempat serta kemudahan yang disediakan di pusat itu termasuk sebuah bas yang dijadikan Unit Vaksinasi Bergerak.

“Okay tidak, ada rasa takut ke? ” sapa beliau yang kemudian dijawab secara spontan oleh seorang daripada mereka yang memberitahu: “Memang kami sebenarnya sudah berasa takut.”

Difahamkan, kumpulan itu adalah sebahagian daripada 38 orang dari masyarakat Orang Asli dari Kampung Searak Api, Pagoh dan Kampung Sentosa, Lenga yang dijadual menerima suntikan vaksin mereka hari ini.

Mengiringi Muhyiddin dalam lawatan kira-kira 30 minit itu ialah isterinya, Puan Sri Norainee Abdul Rahman, Ahli Dewan Undangan Negeri Bukit Kepong Dr Sahruddin Jamal dan Pegawai Kesihatan Daerah Muar Dr Noorhaida Ujang.

Sementara itu, Ida Kandi, 34, seorang daripada masyarakat Orang Asli berkenaan berkata dia terkejut dan teruja apabila disapa Perdana Menteri, apatah lagi ini kali pertama dia bersemuka dengan pemimpin nombor satu negara itu.

“Saya rasa seronok sampai tidak tahu hendak cakap apa… sebab saya datang dengan suami untuk dapatkan vaksin dan kebetulan beliau (Perdana Menteri) datang dan bertanya khabar, jadi tergamam sekejap tetapi kemudian berasa bersemangat sedikit,” katanya kepada pemberita selepas menerima suntikan vaksinnya.

PPV Dewan Serbaguna Pagoh yang mula beroperasi sejak 6 Jun lepas merupakan PPV (bukan kesihatan) kedua di daerah Muar selepas Dewan Maharani dan berupaya memberikan suntikan sehingga 700 suntikan sehari melalui pembabitan seramai 50 petugas dari pelbagai agensi kerajaan dan 20 sukarelawan.

Mengikut statistik Laporan Vaksinasi COVID-19 Negeri Johor, sehingga Ahad lepas, Muar merekodkan seramai 35,490 penerima vaksin dos pertama manakala 15,719 orang yang sudah melengkapkan kedua-dua dos suntikan mereka.


Agong berangkat pulang selepas jalani rawatan di IJN

KUALA LUMPUR 2 Okt. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat pulang ke Istana Negara selepas menerima rawatan di Institut Jantung Negara (IJN) sejak 21 Sept lepas.

Datuk Pengelola Bijaya Diraja Datuk Ahmad Fadil Shamsuddin berkata keberangkatan pulang Seri Paduka pada 12.40 tengah hari, diiringi Raja Permaisuri Agong Tunku Hajah Azizah Aminah Maimunah Iskandariah.

“Alhamdulillah, Seri Paduka Baginda telah beransur pulih. Atas nasihat pakar perubatan IJN, Seri Paduka Baginda akan berehat di Istana Negara,” katanya ketika dihubungi Bernama.

Yang di-Pertuan Agong dimasukkan ke IJN pada 21 Sept untuk menjalani rawatan keracunan makanan dan rawatan intervensi susulan pengimejan MRI pada 22 Sept, menunjukkan kecederaan dialami oleh Al-Sultan Abdullah, yang dimaklumi aktif bersukan.


Ibu tunggal didenda RM8,000 buat hantaran jelik majlis solat hajat COVID-19

KUALA LUMPUR, 12 Ogos – Seorang ibu tunggal didenda RM8,000 oleh Mahkamah Sesyen di sini hari ini kerana membuat penghantaran komunikasi jelik berhubung majlis solat hajat berkaitan COVID-19 di Facebook miliknya, dua tahun lepas.

Hakim Nor Hasniah Ab Razak menjatuhkan hukuman itu ke atas Hong Jia Ming, 34, selaku orang kena saman (OKS) selepas wanita itu mengaku bersalah atas pertuduhan berkenaan.

Mahkamah turut memerintahkan perunding di sebuah syarikat swasta itu menjalani hukuman penjara enam bulan sekiranya gagal membayar denda tersebut. Wanita itu membayar denda berkenaan.

Mengikut pertuduhan, Hong didakwa secara sedar membuat dan memulakan penghantaran komunikasi bersifat jelik berkenaan menggunakan akaun Facebook “Joyceanne Hong” dengan niat untuk menyakiti hati orang lain pada 9.22 malam, 12 Mac 2020.

Hantaran itu kemudian dibaca di Masjid Muadz Bin Jabal, Wangsa Maju di sini pada 12.41 tengah hari pada 13 Mac 2020.

Pertuduhan dikemukakan mengikut Seksyen 233(1)(a) Akta Komunikasi dan Multimedia 1998 (Akta 588) dan boleh dihukum di bawah Seksyen 233(3) akta sama yang membawa hukuman denda maksimum RM50,000 atau penjara yang boleh sampai setahun atau kedua-duanya dan denda selanjutnya RM1,000 bagi setiap hari kesalahan itu diteruskan selepas pensabitan.

Terdahulu, Timbalan Pendakwa Raya Najihah Farhana Che Awang memohon hukuman setimpal sebagai pengajaran kepada OKS termasuk orang awam supaya tidak membuat sebarang hantaran di media sosial yang boleh mengganggu keharmonian dan perpaduan negara.

“Walaupun hantaran itu di ‘Facebook Story’, ia tetap kekal berada dalam akaun media sosial tersebut seperti bahagian kotak undian ‘So stupid’ atau ‘Support them’ telah mendapat sambutan dalam kalangan kawan-kawan di Facebook OKS,” katanya.

Beliau berkata hantaran itu telah tular di kumpulan WhatsApp bekas syarikat wanita berkenaan dan telah dimuat naik oleh OKS yang mencabuli hak kebebasan bersuara seperti mana yang diperuntukkan setiap individu warganegara Malaysia.

Peguam Haijan Omar yang mewakili Hong memohon supaya anak guamnya dikenakan bon berkelakuan baik atau hukuman denda minimum dengan mengambil kira wanita itu menanggung seorang anak lelaki berumur  sembilan tahun, selain mempunyai masalah sakit jantung. – BERNAMA


Dr Massila dilantik Naib Canselor UTeM baharu

AYER KEROH 21 Mac – Prof. Ts. Dr. Massila Kamalrudin dilantik sebagai Naib Canselor Universiti Teknikal Malaysia Melaka (UTeM) yang baharu berkuat kuasa hari ini sehingga 20 Mac 2025.

Pelantikan beliau sebagai Naib Canselor kelima UTeM adalah bagi menggantikan Profesor Datuk Wira Dr Raha Abdul Rahim yang telah tamat tempoh lantikan sebelum ini.

Pernah menjawat beberapa jawatan pentadbiran antaranya sebagai Penyelaras & Pengurus, Centre of Excellence (CoE) UTeM (Mei 2014 hingga Mei 2017) dan Timbalan Dekan Institut Pengurusan Teknologi dan Keusahawanan (Jun 2017 hingga September 2020).

Beliau mempunyai aspirasi dan strategi yang jelas untuk menyuntik perubahan positif dalam lanskap pentadbiran dan pengurusan UTeM serta memperkukuhkan aspek pembangunan institusi dan akademik UTeM sebagai sebuah Universiti Teknikal yang disegani dan terus dikagumi.

Untuk rekod, Massila dilahirkan pada 14 Ogos 1981 dan berasal dari Banda Hilir, Melaka mempunyai latar belakang pendidikan yang cemerlang dengan memiliki Ijazah Sarjana Muda Sains Komputer (Kejuruteraan Perisian) dari Universiti Putra Malaysia (UPM) pada tahun 2003.

Beliau berjaya memperolehi Ijazah Sarjana dalam bidang Teknologi Perisian dari University of Wales Swansea, United Kingdom dan seterusnya memperoleh Ijazah Kedoktoran dalam bidang Kejuruteraan Elektrik dan Elektronik pada tahun 2011 dari The University of Auckland, New Zealand.

Selain itu, beliau turut terlibat aktif dalam bidang penyelidikan dan inovasi, penulisan jurnal, pelbagai konferens dan seminar serta aktiviti konsultansi bagi beberapa agensi kerajaan dan syarikat yang memberikan impak tinggi kepada negara dan dunia.

Susulan daripada sumbangan kepada universiti dan negara maka beliau telah menerima banyak anugerah dan pengiktirafan peringkat nasional dan global antaranya Malaysian Young Women Scientist 2020 oleh MINDS Malaysia.

“Pihak UTeM mengucapkan syabas dan tahniah atas pelantikan ini seterusnya merakamkan setinggi-tinggi penghargaan pula kepada Profesor Datuk Wira Dr Raha Abdul Rahim atas khidmat bakti dan kepimpinan beliau sepanjang memegang jawatan sebagai Naib Canselor UTeM sebelum ini,” kata kenyataan dikeluarkan UTeM, hari ini.


Hujan lebat tahap buruk di Pahang, Johor sehingga 12 tengah malam

KUALA LUMPUR, 14 Dis – Jabatan Meteorologi Malaysia (MetMalaysia) mengeluarkan amaran hujan lebat berterusan tahap buruk dijangka berlaku di Pahang dan Johor sehingga pukul 12 tengah malam ini.

“Amaran hujan berterusan (buruk) dikeluarkan apabila terdapat tanda-tanda yang menunjukkan hujan lebat berterusan dijangka berlaku dengan jumlah hujan melebihi 60 milimeter (mm) dalam tempoh enam jam,” menurut kenyataan itu.

MetMalaysia turut mengeluarkan amaran hujan berterusan tahap (waspada) dijangka berlaku di Pahang melibatkan Kuantan dan Bera, manakala di Johor meliputi Segamat, Kluang dan Kota Tinggi sehingga pukul 12 tengah malam ini.

Hujan berterusan turut akan berlaku di Kelantan, Terengganu, Pahang (Jerantut, Maran dan Rompin) serta Johor (Kluang, Mersing , Kulai, Kota Tinggi) dalam tempoh 17 Dis (Sabtu) hingga 20 Dis ini.

“Amaran hujan berterusan tahap (waspada) dikeluarkan apabila terdapat tanda-tanda yang menunjukkan hujan atau ribut petir sedang atau dijangka berlaku enam jam dalam tempoh tersebut di suatu kawasan,” menurut kenyataan itu.


Kebersihan tapak lokasi penganjuran Hari Malaysia 2022 terus dijaga

BANDA HILIR 18 September – Kebersihan Dataran Memorial Pengisytiharan Kemerdekaan Banda Hilir yang menjadi lokasi penganjuran sambutan Hari Malaysia 2022 terus dijaga sebaik tamat sambutan itu, kelmarin.

“Namun selepas dimaklumkan peniaga bahawa kawasan ini baru selesai dengan sambutan Hari Malaysia, barulah saya tahu dan memang saya puji sikap menjaga kebersihan lebih-lebih Melaka terkenal sebagai destinasi pelancongan.

“Kebiasaan bila sambutan dalam skala besar memang akan mengambil masa untuk proses mengemas dan membersihkannya, namun di sini, ia seakan mudah kerana rata-rata hero tidak didendang ini melakukan tugas dengan baik,” katanya.


Hotel MITC tawar pakej menarik

HOTEL Pusat Dagangan Antarabangsa Melaka (MITC) telah mengadakan Majlis Minum Petang bersama rakan pada 3 Julai lepas di Gadek Ballroom sebagai antara usaha membangunkan semula perniagaan sempena pasca Covid-19.

Menurut Eksekutif Pemasarannya Nabila Mahat, majlis itu diadakan sebagai dorongan positif kepada industri pelancongan, dalam masa sama memberi aspirasi kepada usahawan lain meningkatkan semangat produktiviti.

Jelasnya, antara lain memajukan industri pelancongan Melaka, seterusnya mempromosikan slogan ‘Melaka is the place to be‘ dan ‘Melakaku Maju Jaya, Rakyat Bahagia Menggamit Dunia‘.

“Oleh itu pengurusan Hotel MITC sedaya upaya memberi perkongsian menarik kepada tetamu yang hadir tentang promosi yang dijalankan untuk berkunjung ke Melaka mengikut perkembangan semasa dan kehendak pelanggan.

“Sehubungan itu, Hotel MITC menawarkan beberapa pakej antaranya Family Sport Package, Durian Weekend Gateway,  Golf Package, pakej Kari Kepala Ikan dan pakej Bento Box,” katanya menerusi kenyataan media.

Nikmati penginapan di Hotel MITC dua hari satu malam sambil bermain golf dan boling . Khasnya untuk keluarga yang menginap di Hotel MITC dengan harga RM130 bersih satu malam. Si bapa berpeluang untuk bermain Golf di Ayer Keroh Country Club (AKCC) dengan harga RM130 bersih seorang termasuk ‘buggy’ , insurans dan ‘green fees’ . Ibu dan anak pula berpeluang untuk bermain boling dengan harga yang berpatutan RM8 untuk satu permainan.

Menginap di Hotel MITC dua hari satu malam dengan harga RM 110 seorang (bilik berdua) atau pilihan lain RM100 seorang (bilik bertiga). Pelanggan berpeluang untuk menikmati durian sambil merasai keindahan suasana dusun Eco De Bem yang cantik dengan potongan diskaun sebanyak 20 peratus dari harga pasaran .

Antaranya terdiri daripada Ayer Keroh Country & Golf Club dengan harga RM153.20 seorang, Tiara Melaka Golf & Country Club dengan harga RM160.20 seorang dan Orna Golf and Country Club dengan harga RM130 seorang. Tawaran harga termasuk ‘buggy’, insurans dan ‘Green Fees’ .

Set B berharga RM98 untuk dua orang makan. Hidangan termasuk kari kepala ikan , ayam cili kering, taugeh ikan masin, telur dadar, sambal belacan, set nasi putih dan Asahan Delight.

Set C berharga RM118. Hidangan termasuk kari kepala ikan, ayam goreng berempah, sambal udang Bemban, taugeh ikan masin, telur dadar, sambal belacan, set nasi putih dan Air Asahan Delight.

Pada majlis itu, pelbagai aktiviti turut diadakan, antaranya persembahan memasak secara langsung kari kepala ikan, penyediaan Bento Box dan pelbagai makanan lain.


MaTiC lokasi debat perdana Anwar dan Najib

KUALA LUMPUR, 6 Mei – Pusat Pelancongan Malaysia (MaTiC) di sini dipilih sebagai lokasi Debat Perdana antara Presiden PKR Datuk Seri Anwar Ibrahim dengan bekas Perdana Menteri Datuk Seri Najib Tun Razak yang dijadualkan pada 12 Mei ini, pukul 9 malam.

Pejabat Anwar dan Pejabat Najib dalam kenyataan bersama hari ini memaklumkan kedua-dua pihak berkenaan bersetuju memilih lokasi tersebut menerusi perbincangan antara mereka.

Menurut kenyataan itu debat tersebut bakal disiarkan secara langsung oleh media rasmi melalui saluran televisyen dan media sosial yang akan diumum kemudian.

Semalam, media melaporkan pada awalnya program tersebut akan diadakan di Dewan Tunku Canselor, Universiti Malaya di sini pada tarikh dan masa yang sama, namun pihak universiti tidak bersetuju dengan cadangan itu.

Pengarah Komunikasi PKR Ahmad Fahmi Mohamed Fadzil pada 17 April lepas dilaporkan berkata format debat perdana yang dijangka berlangsung selama dua jam itu merangkumi tiga bahagian iaitu bahagian pertama berhubung permasalahan dihadapi syarikat minyak dan gas Sapura Energy Bhd, sama ada ia perlu diselamatkan atau tidak.

Bahagian kedua pula akan berkisar tentang ‘Masa Depan Malaysia’ yang merangkumi aspek ekonomi, politik, urus tadbir serta hala tuju negara dan bahagian ketiga dikhususkan untuk sesi soal jawab.


Najib dihalang lupus aset US$681 juta, boleh keluar maksimum RM100,000 sebulan

KUALA LUMPUR, 9 Feb – 1Malaysia Development Bhd (1MDB) dan satu anak syarikatnya memperoleh perintah injunksi daripada Mahkamah Tinggi di sini untuk menghalang Datuk Seri Najib Tun Razak melupus atau mengurangkan nilai mana-mana asetnya di Malaysia sehingga US$681 juta.

Berdasarkan dokumen yang diperoleh media, injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman.

Sekiranya Najib memerlukan lebih daripada jumlah tersebut, beliau perlu mendapatkan kebenaran bertulis daripada peguam1MDB dan Global Diversified Investment Company Limited (sebelum ini dikenali sebagai 1MDB Global Investments Limited).

Keputusan itu dibuat Pesuruhjaya Kehakiman Atan Mustaffa Yussof Ahmad dalam prosiding dalam talian semalam selepas membenarkan permohonan injunksi mareva ex-parte (sebelah pihak) yang dipohon 1MDB dan Global Diversified yang merupakan plaintif pertama dan kelima dalam kes saman 1MDB terhadap Najib dan beberapa yang lain.

Perintah itu juga menyatakan, Najib mestilah membuat pendedahan secara bertulis kepada 1MDB dan Global Diversified berhubung asetnya sehingga pada nilai US$681 juta sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.

Beliau hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima.

Jika keseluruhan nilai bebas daripada gadaian atau apa-apa sekuriti asetnya di negara ini melebihi jumlah US$681 juta, Najib boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada US$681 juta.

Perintah tersebut juga menyatakan bahawa mana-mana individu dalam prosiding ini atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah di mana mereka boleh dikenakan tindakan menghina mahkamah jika berbuat demikian.

Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas Peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) sebagai defendan.

Turut dinamakan sebagai defendan iaitu Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).

Saman US$8 bilion itu adalah satu daripada 22 saman sivil yang difailkan untuk menuntut lebih US$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.- BERNAMA


PLUS saran orang ramai masuk lebuh raya sebelum 9 pagi

KUALA LUMPUR, 4 Feb – PLUS Malaysia Berhad (PLUS) menasihatkan pelanggan dari utara dan selatan yang ingin kembali ke Lembah Klang pada 4 hingga 6 Feb ini supaya mematuhi Jadual Cadangan Waktu Perjalanan (TTA) dan mula memasuki lebuh raya sebelum jam 9 pagi.

Menurut PLUS dalam kenyataan hari ini, jumlah trafik meningkat pada bari kedua sambutan Tahun Baharu Cina (2Feb) apabila Lebuhraya Utara-Selatan menyaksikan lonjakan trafik dari semua negeri dan ia dijangka berulang pada 5 dan 6 Feb (Sabtu dan Ahad) berikutan orang ramai yang mengambil cuti tambahan sempena cuti sekolah akan memulakan perjalanan kembali ke Lembah Klang.

“Kami menggesa orang ramai supaya merancang perjalanan pulang yang selamat dengan merujuk kepada TTA dikeluarkan,” kata Ketua Pegawai Operasi PLUS Datuk Zakaria Ahmad Zabidi.

Bagi pengguna yang dalam perjalanan dari Perlis, Kedah, Pulau Pinang, Perak, Johor dan negeri-negeri lain dinasihatkan melakukan perjalanan sebelum 9 pagi di Lebuhraya Utara-Selatan untuk pulang ke Lembah Klang.

PLUS membuat persediaan rapi untuk memastikan pelanggan lebuh raya menikmati perjalanan pulang yang selesa dengan menyediakan pasukan PLUSRonda tambahan untuk membantu mereka yang mungkin menghadapi masalah kerosakan kenderaan di lebuh raya.

PLUS juga bekerjasama dengan Polis Trafik (PDRM) dan Jabatan Pengangkutan Jalan (JPJ) untuk melaksanakan penguatkuasaan undang-undang di sepanjang lebuh raya, menempatkan pasukan RELA untuk pengurusan trafik di plaza tol dan kawasan rehat serta menyediakan maklumat trafik melalui pelbagai saluran komunikasi PLUS.

“Pastikan baki kad Touch ‘n Go atau Touch ‘n Go e-Wallet (untuk transaksi RFID) anda mencukupi untuk menikmati perjalanan yang selesa di plaza tol dan sentiasa mematuhi SOP pencegahan COVID-19 di R&R serta hentian sebelah,” katanya.

Dapatkan maklumat dan keadaan trafik terkini melalui platfom media sosial PLUS seperti Twitter, Instagram, Facebook, LinkedIn, Youtube dan laman web www.plus.com.my atau menerusi Aplikasi PLUS untuk membantu anda merancang perjalanan.- BERNAMA


Pelan Jangka Masa Sederhana-Panjang tangani keresahan rakyat perlu diwujudkan – PM

KUALA LUMPUR 24 Okt. – Perdana Menteri Tan Sri Muhyiddin Yassin menekankan keperluan mewujudkan Pelan Jangka Masa Sederhana-Panjang dengan lebih terperinci bukan sahaja untuk memastikan kelangsungan hidup rakyat dan ekonomi negara, tetapi juga bagi menangani keresahan rakyat.

Perkara itu ditekankan di dalam Sidang Khas Majlis Keselamatan Negara (MKN) secara sidang video berkenaan COVID-19 yang dipengerusikan beliau hari ini.

Menurut kenyataan yang dipaparkan di Facebook Muhyiddin, Perdana Menteri sedar keresahan rakyat menghadapi situasi pandemik COVID-19 pada masa ini masih belum reda, yang menyebabkan kebergantungan kepada kerajaan semakin tinggi.

Mengakui senario menguruskan COVID-19 sekarang telah berubah, Muhyiddin mengajak semua ahli mesyuarat MKN untuk lebih fokus dalam usaha memerangi wabak itu serta membuktikan Malaysia pasti akan menang melawan pandemik berkenaan.

Malaysia mencatatkan 710 kes baharu COVID-19 semalam menjadikan jumlah terkumpul 24,514 kes. Terdapat 10 kematian direkodkan semalam, menjadikan jumlah kematian meningkat kepada 214 kes.


Surat MITI perlu ada kod QR – Bukit Aman

KUALA LUMPUR 1 Jun – Bagi mengelakkan pemalsuan surat kebenaran syarikat beroperasi, surat yang dikeluarkan Kementerian Perdagangan Antarabangsa dan Industri (MITI) akan dilengkapi dengan kod respon pantas (QR).

SAC Gerakan Jabatan Keselamatan Dalam Negeri dan Ketenteraman Awam Bukit Aman SAC M V  Srikumar M Nair berkata kod berkenaan akan diimbas oleh polis di sekatan jalan raya bagi memastikan ia adalah tulen.

“Apabila kod berkenaan diimbas (pautan berkenaan) akan meminta satu nombor kod yang mana hanya pihak polis sahaja mempunyai kod tersebut.  Apabila kita memasukkan nombor kod itu, maka kita akan dapat tahu sama ada surat itu betul tally (selaras) dengan pemegang surat,” katanya kepada Bernama semasa hadir menjadi tetamu dalam Ruang Bicara PDRM di sini malam tadi.

Dalam pada itu, beliau menolak dakwaan wujudnya layanan dwistandard terhadap kebenaran merentas negeri dan daerah terhadap mana-mana individu atau kumpulan seperti mana yang didakwa sesetengah pihak.

“PDRM tidak melihat golongan kayangan atau sebaliknya…jika mempunyai dokumen yang sah dan bukti (kukuh), maka (permohonan rentas daerah atau negeri) adalah dibenarkan,” katanya.


Jangan cemari Pantai Klebang

KLEBANG 7 Jun – Pengunjung di Pantai Klebang diingat agar sentiasa menjadi kebersihan persekitaran kawasan peranginan itu dengan tidak meninggalkan sampah-sarap selepas melakukan aktiviti riadah.

Ahli Dewan Undangan Negeri (ADUN) Klebang Datuk Lim Ban Hong berkata, amalan itu perlu dipupuk bukan sahaja demi mengekalkan keindahan kawasan tumpuan itu bahkan demi menjaga alam sekitar secara menyeluruh.

“Saya menyeru kepada para pelancong dan pelawat di Pantai Klebang agar tidak mengotorkan kawasan ini dan memastikan ia seperti keadaan asal sebelum meninggalkan kawasan ini.

Seramai 112 peserta terdiri daripada mahawasiswa dan mahasiswi Politeknik Melaka menyertai program tanggungjawab sosial korporat itu yang diadakan bermula jam 7 pagi hingga 12 tengah hari.

Program itu diadakan bersempena Hari Alam Sekitar Sedunia yang mana ia juga bertujuan mbudayakan amalan kitar semula serta mendidik mahasiswa dan mahasiswi untuk menjadikan kebersihan sebagai amalan dan budaya hidup dalam kehidupan seharian.

Selain pelajar, program itu turut mendapat kerjasama Majlis Bandaraya Melaka Bersejarah (MBMB), Perbadanan Pengurusan Sisa Pepejal dan Pembersihan Awam (SWCorp) dan orang awam.


Bas ekspres dua tingkat bawa 25 penumpang terbalik

KUALA LUMPUR, 21 Julai – Seramai 25 penumpang dan seorang pemandu sebuah bas ekspres dua tingkat berdepan detik cemas apabila kenderaan dinaiki mereka terbabas sebelum terbalik di susur Jalan Damansara menuju Bangsar, di sini, tengah malam tadi.

Jurucakap Jabatan Bomba dan Penyelamat Kuala Lumpur berkata pihaknya menerima panggilan kecemasan berhubung kemalangan berkenaan pada pukul 12.17 tengah malam dan seramai 18 anggota dari Balai Bomba dan Penyelamat Hang Tuah dan Sentul dikejarkan ke tempat kejadian.

Bas berkenaan telahpun dialih pihak Dewan Bandaraya Kuala Lumpur dan kesemua mangsa terlibat hanya mengalami cedera ringan dan telah dihantar ke Hospital Kuala Lumpur di sini, bagi menjalani pemeriksaan lanjut.


Tuan Ibrahim kesal

AYER KEROH 21 Mac – Timbalan Presiden PAS, Datuk Seri Tuan Ibrahim Tuan Man menzahirkan rasa kesal dengan kenyataan keras yang diucapkan pada Perhimpunan Agung UMNO, baru-baru ini.

Ia selepas ucapan perwakilan dari Kelantan melabel tiga individu di dalam PAS sebagai ‘tiga jahanam’ yang telah merosakkan hubungan di antara PAS dan UMNO dalam Muafakat Nasional (MN).

“Saya menolak kenyataan tersebut disebabkan melampau, kita hormati hak parti politik tapi tak boleh kita label dan letak istilah-istilah seperti itu.

“Bagi saya itu hak parti PAS dan parti lain tak perlu masuk campur, tak perlu letak label yang begitu tidak manis,” katanya.

Mengulas lanjut, Tuan Ibrahim berkata, setakat ini pucuk pimpinan parti itu masih belum memutuskan untuk bekerjasama dalam MN berikutan perbincangan di peringkat tertinggi masih belum dijalankan.

“Status sehingga kini masih begitu, kita takda isytihar nak tarik dulu atau bubar, perbincangan di peringkat tertinggi belum berjalan lagi,” katanya.

Pada masa sama, beliau turut mengulas kenyataan wakil UMNO Terengganu, Bazlan Abd Rahman yang tidak mahukan kerjasama antara parti itu berikutan mendakwa Ahli Dewan Undangan Negeri (ADUN) PAS Terengganu tidak bekerjasama dengan ADUN UMNO di negeri itu.

Beliau menjelaskan, wakil UMNO itu tidak mempunyai maklumat sebenar berkaitan kerjasama yang dijalankan di negeri itu sedangkan peruntukan yang disalurkan kerajaan negeri Terengganu diagihkan sama rata kepada semua ADUN terlibat.

“Cuma nak sama dalam pembentukan kerajaan dia berbeza sebab negeri seperti Terengganu, Kelantan dan sebagainya (membentuk kerajaan) pada keputusan Pilihan Raya Umum ke-14, ada pun negeri lain berlaku selepas itu.

“Kita dah bentuk Exco kerajaan negeri tak mungkin nak pecah Exco yang ada dan nak lantik baru, sebab ia dah dibentuk semasa PRU-14 dan bukan selepas pembentukan kerajaan Perikatan Nasional (PN).

“Bagi kita kerjasama politik itu hak persekutuan dan bagi PAS penyatuan ummah ini adalah agenda besar… banyak ruang (kita) perlu lihat,” katanya.


Polis sahkan suspek mati mengejut dalam tahanan

KUALA LUMPUR, 12 September – Polis Diraja Malaysia (PDRM) mengesahkan seorang suspek lelaki warga tempatan mati mengejut dalam tahanan di Lokap Berpusat Shah Alam hari ini.

Ketua Komunikasi Korporat PDRM ACP Skandaguru Anandan berkata lelaki berusia 33 tahun itu merupakan suspek yang ditahan sejak 29 Julai lepas.

“Pada 4.59 pagi tadi, suspek berkenaan ditemukan terbaring dan tidak sedarkan diri. Pihak hospital telah dihubungi bagi tujuan rawatan awal dan kira-kira 5.20 pagi, pegawai perubatan dari Hospital Shah Alam telah mengesahkan kematiannya,” menurut beliau dalam kenyataan malam tadi.

“Setakat ini, kes diklasifikasikan sebagai mati mengejut. Unit Siasatan Jenayah dan Kematian Dalam Tahanan (USJKT) Jabatan Integriti dan Pematuhan Standard (JIPS) Bukit Aman akan menjalankan siasatan berkaitan kes tersebut,” katanya.


Lima ditahan pelbagai kesalahan pada hari pengundian PRU15 – Bukit Aman

KUALA LUMPUR, 20 November – Polis Diraja Malaysia (PDRM) membuka 219 kertas siasatan dan menahan lima individu iaitu empat di Negeri Sembilan dan seorang di Selangor atas pelbagai kesalahan pilihan raya dan pada hari pengundian Pilihan Raya Umum ke-15 (PRU15), semalam.

Pengarah Operasi PRU15 PDRM Datuk Seri Hazani Ghazali berkata di Negeri Sembilan, tiga tangkapan dibuat mengikut Seksyen 8 Akta Bahan Letupan 1957 iaitu masing-masing dua di Seremban dan satu di Port Dickson.

“Dalam kejadian di Seremban dua lelaki tempatan ditahan kerana membakar mercun di luar kawasan Dewan Orang Ramai Kelab Tuanku Mambau pada 7.45 malam manakala di Port Dickson seorang lelaki ditahan kerana turut membakar mercun di hadapan Kompleks Pentadbiran Daerah Port Dickson.

“Satu lagi tangkapan di Seremban, Negeri Sembilan dibuat mengikut Seksyen 186 Kanun Keseksaan dan Seksyen 26 (1) Akta Pilihan Kesalahan Pilihan Raya 1954 kerana menghalang penjawat awam daripada menjalankan tugas dan berada berhampiran kawasan pengiraan undi di Dewan Bandaraya Seremban,” katanya dalam kenyataan hari ini.

Sementara itu, beliau berkata seorang lelaki tempatan ditahan di Selangor kerana menimbulkan kekacauan dengan menjatuhkan peti undi dalam pusat mengundi di Sekolah Kebangsaan Yam Lama semasa proses pengundian berlangsung.

“Bagaimanapun, peti undi di saluran 3 berkenaan tidak mengalami sebarang kerosakan dan lelaki itu ditahan mengikut Seksyen 3(1) (I) Akta Kesalahan Pilihan Raya 1954 dan Seksyen 14 (A) Akta Kesalahan Kecil 1955,” katanya.

Secara keseluruhan, Hazani yang juga Pengarah Jabatan Keselamatan Dalam Negeri dan Ketenteraman Awam Bukit Aman berkata sebanyak 501 kertas siasatan dibuka PDRM berkaitan kesalahan kempen dan hari mengundi PRU15 di seluruh negara bermula 4 Nov lepas sehingga semalam.


Dua mahasiswa lemas ketika mandi di Sungai Chiling

Pengarah Jabatan Bomba dan Penyelamat Selangor Datuk Norazam Khamis berkata pihaknya menerima panggilan berhubung kejadian pada 12 tengah hari manakala lima anggota bersama sebuah jentera Balai Bomba dan Penyelamat Kuala Kubu Bharu tiba di lokasi kira-kira 20 minit kemudian.

“Setibanya di lokasi, didapati seorang daripada mangsa telah dibawa naik ke darat oleh orang awam dan diberi bantuan pernafasan oleh pasukan penyelamat.

“Mangsa kedua pula dikeluarkan pihak bomba pada 12.45 tengah hari selepas melakukan pencarian di kawasan kejadian,” katanya ketika dihubungi hari ini.

Sementara itu, Ketua Polis Daerah Hulu Selangor Supt Suffian Abdullah berkata siasatan mendapati kejadian berpunca apabila seorang daripada mangsa telah cuba menyelamatkan rakannya yang hampir lemas di bawah jambatan sungai berkenaan sebelumnya kedua-duanya dihanyutkan arus.

“Kedua-dua mangsa disahkan meninggal dunia oleh penolong pegawai perubatan yang hadir di lokasi kejadian. Punca kematian diklasifikasikan sebagai mati mengejut,” katanya dalam kenyataan hari ini.

Suffian menasihatkan orang ramai yang mengunjungi kawasan perkelahan atau mahu menjalankan sebarang aktiviti air supaya menjaga keselamatan diri serta keluarga bagi mengelak kejadian tidak diingini. – BERNAMA


Bantuan Khas Kewangan Aidilfitri 2023 dibayar pada 17 April

Perkara itu dimaklumkan Ketua Pengarah Perkhidmatan Awam Datuk Dr Zulkapli Mohamed dalam satu surat edaran “Bantuan Khas Kewangan Aidilfitri Tahun 2023” bertarikh 23 Mac.

Mereka yang layak mendapat BKKA 2023 ialah pegawai perkhidmatan awam gred 56 dan ke bawah yang masih berkhidmat pada 17 April.

Pegawai lantikan tetap, sementara dan ‘Contract of Service’ (COS), pegawai yang bercuti bergaji penuh, pegawai yang bercuti separuh gaji, pegawai yang bercuti tanpa gaji serta pegawai yang dipinjamkan termasuk ke agensi yang diasingkan pengurusan saraannya turut layak menerima BKKA 2023.

BKKA 2023 turut dibayar kepada pegawai lantikan MySTEP yang masih berkhidmat pada 17 April  dan dilantik sebelum 17 April, guru interim, pemandu yang dilantik sendiri oleh pegawai Gred Jawatan Utama B dan ke atas, serta Gred Khas A dan ke atas yang layak pemandu tetapi tidak disediakan pemandu oleh jabatannya, serta pemandu yang dilantik sendiri oleh anggota pentadbiran serta hakim dan Pesuruhjaya Kehakiman.

Menurut surat edaran itu, pesara yang sedang menerima pencen termasuk penerima pencen terbitan di bawah undang-undang pencen serta pesara Kumpulan Wang Simpanan Pekerja (KWSP) yang bersara daripada perkhidmatan awam apabila mencapai opsyen umur persaraan paksa atau bersara atas sebab kesihatan pada, atau sebelum 17 April 2023 akan dibayar RM350.

“Pesara dan veteran yang dilantik semula secara lantikan tetap, sementara serta COS dan masih berkhidmat pada 17 April layak dibayar RM700,” menurut surat edaran itu yang turut menyatakan pembayaran sebanyak RM350 akan dibuat Jabatan Perkhidmatan Awam (JPA)/Jabatan Hal Ehwal Veteran ATM (JHEV) dan bakinya RM350 dibayar oleh jabatan yang menempatkan pegawai sedang berkhidmat.

BKKA 2023 tidak layak diberikan kepada pegawai dalam kumpulan pengurusan tertinggi dan setaraf termasuk pegawai yang memangku, dipinjam atau tukar sementara dan penempatan khas ke Gred Jawatan Utama/Gred Khas.

Juga tidak layak ialah pegawai yang dikenakan hukuman tatatertib buang kerja atau turun pangkat dalam tempoh 1 Jan hingga 17 April 2023, pegawai yang ditamatkan perkhidmatan demi kepentingan awam dalam tempoh 1 Jan hingga 17 April 2023, pegawai yang meletak jawatan dalam tempoh 1 Jan hingga 17 April 2023 serta pegawai berpencen yang melepaskan hak pencen kerana menyertai badan berkanun yang diasingkan saraan.

“Pegawai yang ditahan kerja, digantung kerja atau surat pertuduhan telah dikeluarkan pihak berkuasa tatatertib akan ditangguhkan pemberian BKKA 2023 ini,” menurut surat edaran itu.


Bantuan khas kewangan Aidilfitri RM700 untuk penjawat awam, RM350 kepada pesara

Perdana Menteri Datuk Seri Anwar Ibrahim yang juga Menteri Kewangan berkata bantuan itu diberi sebagai menghargai jasa dan pengorbanan penjawat awam.

“Ke arah Malaysia MADANI, penjawat awam perlu segera bawa perubahan, menerapkan pembaharuan dengan matlamat akhir menyampaikan perkhidmatan yang terbaik kepada rakyat dan negara,” kata beliau ketika membentangkan Belanjawan 2023 di Dewan Rakyat di sini hari ini.

Beliau berkata kerajaan turut bersetuju untuk memberi elaun khas RM100 sehari kepada semua ahli pasukan mencari dan menyelamat (SAR) negara yang terlibat dalam misi di Turkiye dan Syria.

Sementara itu, bagi memastikan perkhidmatan pengkomputeran awan dalam sektor awam yang berkesan, beliau berkata Unit Pemodenan Tadbiran dan Perancangan Pengurusan Malaysia (MAMPU) telah mengambil startegik dengan menaik taraf perkhidmatan MyGovCloud.

“Perkhidmatan ini mampu berfungsi secara hibrid dengan turut menggabungkan perkhidmatan public cloud oleh penyedia perkhidmatan awan yang dilantik kerajaan,” katanya. – BERNAMA


Judi di tempat awam: Lapan individu ditahan

KUALA LUMPUR, 18 Mac – Seramai lapan individu ditahan kerana disyaki terbabit dalam kegiatan perjudian di tempat awam iaitu di sebuah pusat hiburan di Batu 3, Jalan Ipoh, semalam.

Ketua Polis Daerah Sentul ACP Beh Eng Lai berkata mereka yang berusia 18 hingga 62 tahun yang ditahan dalam Op Noda dan Dadu itu terdiri daripada lima lelaki dan dua wanita tempatan serta seorang lelaki warga asing.

Beliau berkata siasatan mendapati kegiatan perjudian itu berselindung di sebalik sebuah pusat hiburan yang dipercayai beroperasi sejak dua minggu lepas dan semasa serbuan dilakukan, sembilan pelanggan lain sedang berhibur sambil minum minuman keras.

“Sembilan pengunjung pusat hiburan itu dikompaun kerana melanggar prosedur operasi standard Pelan Pemulihan Negara manakala lapan orang terdiri daripada dua penjaga, dua pekerja pusat hiburan dan empat pemain judi ditangkap,” katanya dalam kenyataan malam ini.

Katanya kesemua lapan individu itu direman hingga esok untuk siasatan mengikut Seksyen 4(1) Akta Hiburan 1953 kerana tidak memiliki lesen hiburan dan Seksyen 7 (1) Akta Rumah Judi Terbuka 1953 kerana berjudi di tempat awam.- BERNAMA


Kenaikan kos haji diharap seiring dengan kualiti perkhidmatan untuk jemaah

MAKKAH, 12 Jun – Kenaikan kos mengerjakan haji tahun ini diharap seiring dengan kualiti perkhidmatan dan kebajikan yang bakal dinikmati jemaah.

Ketua Rombongan Haji Malaysia Datuk Seri Syed Saleh Syed Abdul Rahman berkata keadaan kenaikan kos bukan sahaja menjadi topik utama di tanah air tetapi juga negara lain, malah TH meletakkan harapan tinggi agar perjalanan haji tahun ini lebih baik dari sebelumnya.

“Perkara ini ada dibincangkan dengan negara-negara serantau bahawa kos haji yang meningkat begitu ketara berbanding tahun sebelum ini… ia disebabkan beberapa faktor luar kawalan seperti inflasi, percukaian dan sebagainya.

“Ada juga penambahbaikan perkhidmatan yang akan disediakan oleh pihak berkuasa Arab Saudi serta Muassasah Asia Tenggara. Ini adalah selaras dengan visi dan misi 2030 kerajaan Arab Saudi. Kita berharap kenaikan kos turut meningkatkan kualiti perkhidmatan khususnya semasa Masyair,” katanya.

Beliau berkata demikian ketika ditemui pemberita selepas majlis menyambut ketibaan 291 jemaah dari Madinah di hotel Land Premium, di sini, iaitu hotel kedua yang dibuka untuk jemaah Malaysia.

Menurut Syed Saleh perkhidmatan Makkah Route atau pra pelepasan untuk jemaah haji Malaysia juga adalah salah satu perkhidmatan terbaik, apatah lagi Malaysia terpilih di antara lima negara lain yang dipilih Arab Saudi.

Selain itu, kemudahan lain yang diharapkan ditambah baik termasuklah keselesaan di khemah sama ada di Arafah dan Mina, kemudahan tandas, kualiti sajian serta kelancaran pergerakan bas.

“Makkah Route mampu memberi kemudahaan dan keselesaan yang sangat baik kepada jemaah haji kita kerana apabila mereka sampai sahaja di lapangan terbang sama ada di Terminal Madinah atau Jeddah, mereka terus menaiki bas tanpa melalui imigresen, kastam dan tanpa perlu menunggu beg.

“Mereka juga akan terus menaiki bas ke hotel dan barangan mereka akan dihantar ke hotel masing-masing. Perkhidmatan tambah baik juga akan dirasai oleh jemaah ketika di Arafah dan Mina. Khemah adalah yang baharu serta mempunyai pendingin hawa,” katanya.

Tegas beliau, walaupun kos meningkat, hanya sebahagian sahaja ditanggung oleh jemaah haji manakala selebihnya diuruskan oleh TH melalui pelbagai pendapatan, pelaburan dan perniagaan, malah ia melibatkan perbelanjaan tambahan yang besar.

“Sebenarnya kenaikan kos yang ketara ini turut melibatkan semua barangan dan perkhidmatan di Arab Saudi…bukan sahaja mengerjakan haji tetapi juga kehidupan harian. Jemaah akan rasai kenaikan harga barangan untuk mereka beli sebagai cenderahati apabila mereka balik ke tanah air nanti,” katanya.

Seterusnya mereka akan tiba di Makkah secara berperingkat untuk mengerjakan umrah pertama serta mengikuti pelbagai program menarik yang dianjurkan pihak TH.

Sepertimana jemaah dari penerbangan lain, malam tadi kesemua mereka yang melalui penerbangan KT04 disambut meriah dengan menerima jambangan bunga, manisan serta dihidangkan dengan air zam-zam oleh pihak pengurusan.

Salah seorang jemaah, Isnaini Raman, 48, berkata beliau sangat teruja dan bersyukur kerana terpilih ke Tanah Suci, meskipun adakala rindu dengan keluarga apatah lagi suami tidak dapat menemaninya.

“Saya menerima tawaran haji pada 2020 tetapi tertangguh kerana COVID-19, alhamdullillah kali ini dapat dilaksanakan. Sukar nak digambarkan dengan kata-kata. Layanan dari pengurusan TH juga buat ramai jemaah terharu,” katanya.- BERNAMA


Microsoft, Amazon, Google tunjuk minat terlibat majukan Malaysia dalam bidang teknologi maklumat

JOHOR BAHRU 15 Ogos – Gergasi teknologi dunia, Microsoft, Amazon dan Google menunjukkan minat untuk bersama-sama memajukan Malaysia dalam bidang teknologi maklumat sekali gus menjadikan negara sebagai pusat serantau bidang berkenaan.

“Saya kira ramai yang tunjuk minat membantu Malaysia. Baru-baru ini pimpinan Microsoft, Amazon dan Google berjumpa dengan saya menyatakan kesediaan mereka untuk bersama-sama terlibat dalam proses  memajukan Malaysia dalam bidang teknologi maklumat dan lain-lain lagi supaya Malaysia jadi pusat serantau.

“Tetapi, pertama sekali kita kena pastikan negara kita sudah ada kesalinghubungan (connectivity) terbaik. Isu pokok yang biasa dibangkitkan adalah tiada kesalinghubungan. Internet kita tidak efisyen,” katanya pada Sesi Townhall Bersama Penjawat Awam Negeri dan Persekutuan Johor, di sini hari ini.

Muhyiddin, yang juga Ahli Parlimen Pagoh, turut memetik kisah seorang pelajar perempuan di Sabah yang terpaksa memanjat pokok dan bermalam demi mendapatkan capaian internet, yang menunjukkan Malaysia tidak mencapai tahap capaian internet kompetitif.

Beliau berkata komitmen kerajaan terhadap pembangunan internet sememangnya sudah ada dan sekarang tiba masanya untuk melangkah ke hadapan bagi mengembangkan capaian.

Terdahulu, Jun lalu, tular video seorang pelajar Universiti Malaysia Sabah (UMS), Veveonah Mosibin,18, memanjat pokok di kampungnya di Pitas, Sabah demi mendapatkan talian internet untuk menduduki peperiksaan dalam talian mendapat reaksi positif netizen.

Veveonah memuat naik video itu pada 12 Jun di YouTube, dan tidak menyangka menerima lebih 150,000 tontonan dan dibanjiri reaksi serta komen positif selain turut dikongsi oleh UMS.

Menerusi video terbaharu dimuat naik pada 14 Jun lalu, Veveonah yang berasal dari Kampung Sapatalang, turut gembira dengan sokongan dan motivasi yang diterimanya susulan perkongsian video berkenaan.


Air mata kegembiraan sambutan kepulangan ejen produk kosmetik yang diculik

KOTA BHARU, 3 Oktober – Ejen jualan produk kosmetik, Rosnazirah Mohd Naim yang diculik sekumpulan lelaki di rumahnya di Tumpat, dekat sini pada 13 Sept, hari ini diserahkan polis kepada ahli keluarganya di Jalan Kelochor, di sini.

Kepulangan Rosnazirah, 36, disambut dengan tangisan kegembiraan oleh kedua ibu bapa serta anggota keluarganya yang lain, termasuk anak perempuannya yang berusia 13 tahun.

Turut mengiringi ketibaan mangsa adalah Ketua Polis Kelantan Datuk Muhamad Zaki Harun serta pegawai-pegawai kanan polis dari Ibu Pejabat Polis Kontinjen (IPK) Kelantan.

Muhamad Zaki berkata dengan penyerahan mangsa kepada keluarganya, kes dianggap sudah selesai dan kejayaan itu menunjukkan kesepaduan masyarakat dalam menangani permasalahan seperti ini.

“Kita tahu mangsa ditahan penculik melebihi 20 hari dan mungkin pengalaman dialami mangsa meninggalkan kesan emosi dan kejutan kepadanya. Sebaiknya kita berilah ruang kepadanya dan keluarga buat masa sekarang,” katanya kepada pemberita selepas penyerahan mangsa kepada keluarganya hari ini.

Jelasnya polis akan terus membantu mangsa termasuk bantuan di segi psikologi dan berharap agar masyarakat jangan memperkatakan hal yang negatif melibatkan mangsa.

Dalam kejadian 13 Sept lepas, mangsa diculik oleh  beberapa lelaki dari rumahnya di Kampung Semat Jal, Tumpat pada jam 5.10 petang.

Ketua Polis Negara, Tan Sri Acryl Sani Abdullah Sani, dalam kenyataan sebelum ini berkata mangsa diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu.


Banjir Baling: Tiga sekeluarga termasuk wanita hamil dikhuatiri Hilang

Abd Rahman Said, 71, berkata ketiga-tiga mangsa adalah ahli keluarganya iaitu isterinya Salmah Mat Akib, 53, menantunya Nurul Hanis Abu Hassan, 23, dan anak tirinya Mohd Khairul Ikhwan Nor Azman, 14.

Beliau berkata ketika kejadian pada kira-kira 4 petang, menantunya itu sempat menelefon memberitahu keadaan air yang semakin naik di kawasan rumah.

“Ketika kejadian saya tidak berada di rumah dan bila menantu telefon saya beritahu dia saya dalam perjalanan balik. Tapi dalam perjalanan balik itu banyak halangan di jalan raya. Jadi saya lambat sampai ke rumah.

“Bila sampai saya lihat jambatan tidak ada sebab sudah dihanyut arus, saya terus parkir kereta dan berlari ke rumah tapi saya tengok rumah saya pun sudah tidak ada,” katanya ketika ditemui pemberita di pusat pemindahan sementara (PPS) Sekolah Menengah Kebangsaan Jerai di sini hari ini.

Beliau berkata isterinya yang terlantar kerana strok ditemani menantunya yang sedang mengandung anak sulung serta anak tirinya di rumah itu tidak sempat menyelamatkan diri kerana kejadian berlaku begitu pantas.

Tambah beliau, kejadian banjir itu adalah yang terburuk pernah berlaku di kawasan itu yang menyebabkan rumahnya musnah 100 peratus dan dihanyutkan arus deras.

“Setakat ini saya belum terima apa-apa berita mengenai nasib mereka, tapi saya berharap mudah-mudahan mereka selamat. Tapi jika ditemukan tidak selamat sekalipun saya reda,” katanya sambil mengesatkan air mata.

Sementara itu, suami Nurul Hanis, Khairul Ashraf Nor Azman, 24, berkata ketika kejadian dia sedang bekerja di Pulau Pinang dan sepatutnya pulang hari ini bagi membawa isteri melakukan pemeriksaan kandungan.

Katanya, dia menerima panggilan daripada kakaknya mengenai kejadian banjir itu dan terus bergegas pulang, namun apabila sampai rumah yang didiami isterinya itu telah hilang dibawa arus deras.

“Saya dan isteri tinggal di Pulau Pinang, namun isteri saya minta balik ke kampung dan tinggal dengan emak saya untuk jaga dia sebab emak saya kena strok,” katanya yang mendirikan rumah tangga pada Februari lepas.

Khairul Ashraf berkata kali terakhir dia bertemu dengan isterinya pada minggu lepas dan isterinya sempat meninggalkan pesan supaya menjaga dirinya baik-baik.

“Sebelum kejadian kami juga sempat berbalas mesej dan dia meminta saya membelikan dia makanan dan macam-macam benda lain, tapi bila kejadian ini berlaku tak sempat saya nak tunaikan permintaan dia,” katanya.

Sementara itu, Ketua Polis Daerah Baling Supt Shamsudin Mamat mengesahkan polis menerima laporan mengenai kehilangan tiga individu itu dan menggerakkan operasi mencari dan menyelamat bagi mengesan kesemua mangsa, namun setakat 2 pagi tadi pihaknya belum menjumpai sebarang petunjuk.

“Pada malam ini (tadi) operasi tidak dapat diteruskan memandangkan tempat itu gelap, ada takungan air dan keadaan berlumpur. Pada petang tadi (semalam) pasukan kita telah meninjau lokasi kejadian dan mendapati rumah tersebut telah musnah,” katanya ketika ditemui di PPS sama.

Beliau berkata operasi mencari kesemua mangsa diteruskan semula pada 7 pagi ini dan akan memperluaskan kawasan pencarian dengan pembabitan anggota daripada pelbagai agensi berkaitan.

Dalam perkembangan sama, Shamsudin menafikan dakwaan yang mengatakan seorang mangsa ditemukan terkorban dalam kejadian banjir itu seperti yang tular dalam media sosial.

Menurutnya, setakat ini dua mangsa disahkan mengalami kecederaan dalam kejadian itu membabitkan seorang lelaki dan seorang perempuan yang telah dibawa dan menerima rawatan di Hospital Baling.

“Mereka yang berusia dalam lingkungan 40-an hingga 50-an mengalami cedera ringan dan dalam keadaan stabil dan selamat. Saya berharap orang ramai tidak menyebarkan perkara yang tidak betul berkenaan kejadian ini,” katanya.


TMM2024: Sasar 120,000 pelancong Filipina ke Melaka

AYER KEROH 28 Mei – Kerajaan Negeri menyasarkan seramai 120,000 pelancong dari Filipina berkunjung ke negeri ini pada Tahun Melawat Melaka 2024 (TMM2024).

Exco Pelancongan, Seni dan Budaya negeri, Datuk Abdul Razak Abdul Rahman berkata, sasaran itu berdasarkan perkembangan positif yang diterima menerusi Siri Jelajah Pelancongan TMM2024 ke negara tersebut minggu lalu.

“Pada siri jelajah pelancongan ke Filipina baru-baru ini, kira-kira 80 ejen pelancongan dan pemain industri pelancongan di sana mahu jalin kerjasama dengan kolaborasi untuk mewujudkan pakej istimewa kepada pengunjung dua negara (Malaysia-Filipina).

“Manakala delegasi Melaka ke Filipina terdiri daripada pemain industri pelancongan negeri seperti Menara Taming Sari Berhad, Melaka River Cruise, Zoo Melaka, Perbadanan Muzium Melaka (Perzim) dan pelbagai lagi,” katanya.

Beliau berkata demikian pada sidang media selepas Majlis Pelancaran Program Menyemarak Seni dan Budaya: Gegau Seni Budaya @Melaka (GSBM) dan pementasan teater muzikal Cak Kun Cak Melaka 2023 di Kompleks Jabatan Kesenian dan Kebudayaan Negeri (JKKN) Melaka, di sini malam tadi.

“Saya mensasarkan negara-negara Asia Tenggara menjadi tumpuan siri jelajah pelancongan sempena TMM2024, selain menarik pelancong domestik dalam negara dan Timur Tengah,” katanya.


Anwar kemuka usul bincang pembongkaran skandal 1MDB

KUALA LUMPUR, 28 Feb – Ketua Pembangkang Datuk Seri Anwar Ibrahim hari ini mengemukakan usul membincangkan pembongkaran amalan rasuah, salah guna kuasa dan penyelewangan institusi khasnya Bank Negara (BNM) berkaitan skandal 1Malaysia Development Berhad (1MDB).

Anwar menerusi hantaran di Facebook beliau hari ini memaklumkan usul itu dikemukakan kepada Yang Dipertua Dewan Rakyat Datuk Azhar Azizan Harun susulan keterangan bekas Pengerusi Goldman Sachs Group Inc Asia Tenggara Tim Leissner di Mahkamah Amerika Syarikat.

“Pejabat saya telah menerima (pemberitahu bersurat) usul…saya masih belum putuskan (status usul sama ada diterima atau ditolak),” katanya ringkas kepada Bernama.

Istiadat Pembukaan Mesyuarat Pertama Penggal Kelima Parlimen ke-14 dirasmikan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan persidangan hari pertama bermula esok.- BERNAMA


Dua kanak-kanak ditemukan lemas di kolam tadahan air di Mersing

MERSING, 1 Dis – Dua kanak-kanak ditemukan lemas di sebuah bekas lombong di Kampung Sisik, Tanjung Resang di sini, petang semalam.

Komander Operasi dari Balai Bomba dan Penyelamat (BBP) Endau Penolong Penguasa Bomba Mohd Alias Hussin berkata pihaknya menerima panggilan pada pukul 6.16 petang sebelum lapan anggota dikerahkan ke lokasi kejadian.

Beliau berkata pihaknya bertindak melakukan pencarian dua kanak-kanak itu di permukaan lombong sebelum kedua-duanya dijumpai oleh bapa kepada salah seorang mangsa pada jarak kira-kira empat kaki dari tebing terbabit.

“Kedua-dua mangsa kemudiannya diberikan bantuan kecemasan jantung dan pernafasan (CPR) namun tiada tindak balas,” katanya dalam kenyataan di sini, lewat malam tadi.

Mohd Alias berkata mayat mangsa dibawa ke Hospital Mersing dengan kenderaan pelbagai guna (MPV) milik anggota tentera dan operasi ditamatkan pada 7.28 malam.- BERNAMA


Boleh pakai baju biasa ke sekolah 1 Mac ini – KPM

PUTRAJAYA 24 Feb. – Murid yang belum mempunyai pakaian seragam sekolah diberi kebenaran memakai pakaian yang sesuai dan kemas serta sopan untuk hadir ke sekolah bermula 1 Mac ini.

MENTERI Pendidikan, Dr Mohd Radzi Md Jidin dalam satu kenyataan hari ini berkata, keputusan itu dibuat selepas Kementerian Pendidikan Malaysia (KPM) menerima banyak pertanyaan daripada ibu bapa mengenai peraturan pemakaian pakaian seragam sekolah apabila sesi persekolahan dibuka kelak.

“Kami ingin memaklumkan bahawa murid yang belum mempunyai pakaian seragam sekolah diberi kebenaran memakai pakaian yang sesuai dan kemas serta sopan untuk hadir ke sekolah.

“Kebenaran ini diberi mulai 1 Mac hingga 26 Mac 2021, iaitu sehingga cuti pertengahan penggal persekolahan 2021” katanya dalam kenyataan tersebut.


Elak bayar hutang, pelajar kolej buat laporan palsu kononnya dirompak

KUALA LUMPUR, 24 Dis – Seorang pelajar kolej swasta berdepan tindakan undang-undang setelah membuat laporan polis palsu bahawa dirinya dirompak dan mengalami kerugian RM10,300 dipercayai bagi mengelak membayar hutang.

Ketua Polis Daerah Petaling Jaya ACP Mohamad Fakhrudin Abdul Hamid dalam kenyataan berkata remaja berumur 19 tahun itu membuat laporan polis pada 9.46 malam semalam, mendakwa dirinya dirompak tiga lelaki bersenjata di sekitar Petaling Jaya di sini.

Menurutnya, hasil siasatan mendapati remaja berkenaan membelanjakan wang simpanan diberikan keluarganya dan alasan disamun juga digunakan untuk tidak membayar wang yang dipinjam daripada rakannya.

Beliau berkata kes disiasat mengikut Seksyen 182 Kanun Keseksaan yang membawa hukuman penjara hingga enam bulan atau denda hingga RM2,000 atau dengan kedua-duanya sekali, jika sabit kesalahan.

Mohamad Fakhrudin berkata pelajar terbabit tidak ditahan dan pihak polis dalam proses melengkapkan siasatan untuk membuat pertuduhan di mahkamah. – BERNAMA


Badi kalah Melaka United berakhir

BADI kekalahan berturut-turut Kelab Bolasepak Melaka United (Melaka United FC) berakhir selepas mencatat keputusan seri tanpa jaringan dengan KL City FC, malam tadi.

Dalam aksi di Stadium Hang Jebat itu, skuad Hang Tuah yang dibarisi majoriti pemain tempatan dan hanya seorang pemain import berjaya menyerap asakan bertali arus pelawat di sepanjang separuh masa pertama.

Satu mata yang diraih itu bagaimanapun tidak mengubah kedudukan Melaka di tangga ke-9 Liga Super dengan mengutip 18 mata daripada 18 perlawanan.


Konvoi anak muda BN Masjid Tanah terima sambutan luar jangka

MASJID TANAH 18 November – Pecutan akhir kempen Barisan Nasional (BN) sempena Pilihan Raya Umum Ke-15 (PRU15) menerima sambutan luar jangka selepas disertai hampir 1,000 motosikal.

Pengerusi BN negeri, Datuk Seri Ab Rauf Yusoh berkata, program konvoi bermotosikal dan kenderaan pacuan empat roda dilepaskan bermula jam 3 petang tadi telah menjelajah mengelilingi semua lima Dewan Undangan Negeri (DUN) dalam Parlimen Masjid Tanah.

“Kita mengadakan konvoi jelajah ini sebagai kemuncak kepada kempen PRU15 yang berakhir pada jam 5 petang tadi. Konvoi dilepaskan di DUN Tanjung Bidara, seteruskan singgah ke destinasi di DUN Lendu, Ayer Limau, Taboh Naning dan Kuala Linggi.

“Alhamdulillah ini menunjukkan sambutan dan sokongan dalam kalangan anak muda amat memberansangkan,” katanya kepada Melaka Hari Ini selepas menyempurnakan penutupan program itu di Villa D’Acqua, di sini hari ini.


DUN SUNGAI RAMBAI: 40 peniaga dapat lesen berniaga

SUNGAI RAMBAI 6 April – Kira-kira 40 peniaga makanan dan minuman di Kawasan Rehat dan Rawat (RNR) di sini menarik nafas lega apabila mendapat lesen berniaga di kawasan itu sepanjang Ramadan ini.

Lesen itu disampaikan sendiri oleh Ahli Dewan Undangan Negeri (ADUN) Sungai Rambai, Siti Faizah Abdul Aziz di bazar Ramadan RNR kawasan itu.

Menerusi catatan Facebook, Siti Faizah berkata, beliau singgah di bazar Ramadan RNR Sungai Rambai bagi menyerahkan lesen berniaga kepada semua peniaga terbabit.


Banjir: SWM Environment sumbang peralatan elektrik bernilai RM750,000 kepada 3,000 keluarga

MELAKA, 18 Jan – Syarikat konsesi pengurusan sisa pepejal dan pembersihan awam SWM Environment Sdn Bhd (SWM Environment) menyumbang pelbagai peralatan elektrik bernilai RM750,000 kepada 3,000 keluarga terjejas banjir di Melaka, Negeri Sembilan dan Johor.

Pengurus Besar Korporat SWM Environment Mohd Norlisam Mohd Nordin berkata sumbangan berkenaan merupakan sebahagian inisiatif tanggungjawab sosial korporat (CSR) ‘SWM Kasih’ bagi membantu meringankan beban golongan berkenaan dan seterusnya mempercepatkan proses pemulihan pascabanjir.

Beliau berkata Melaka merupakan negeri pertama menerima sumbangan 2,500 peralatan elektrik seperti peti sejuk, kipas meja, periuk nasi dan dapur gas bernilai RM250,000 untuk diagihkan kepada 800 keluarga mangsa banjir yang memerlukan.

“Sumbangan peralatan elektrik ini merupakan tambahan inisiatif CSR SWM Environment yang kita laksanakan sebelum ini iaitu pembersihan rumah dan premis yang terkesan banjir baru-baru ini khususnya di negeri yang SWM tawarkan perkhidmatannya.

“Hari ini kita sampaikan sumbangan peralatan elektrik untuk mangsa banjir di Melaka dan sumbangan barangan sama untuk rakyat Negeri Sembilan dan Johor akan disampaikan dalam masa terdekat,” katanya kepada pemberita selepas Majlis Penyerahan Sumbangan Barangan Elektrik untuk Mangsa Banjir di Melaka di sini hari ini.

Pada majlis itu, Mohd Norlisam bagi pihak SWM Environment menyerahkan sumbangan berkenaan kepada Ketua Menteri Melaka Datuk Seri Sulaiman Md Ali dan turut dihadiri Pengarah Perbadanan Pengurusan Sisa Pepejal dan Pembersihan Awam (SWCorp) Melaka Khairuladha Ab Mutalib.

Mohd Norlisam berkata pihaknya telah bekerjasama dengan Jawatankuasa Bencana Negeri dan kerajaan negeri terlibat bagi mengenal pasti keluarga yang terjejas teruk akibat banjir bagi melancarkan proses pengagihan bantuan berkenaan.

Beliau berkata selain itu, SWM Environment turut menyumbangkan sebanyak 640 ‘water jet’ kepada pihak berkuasa tempatan dan agensi berkaitan bagi memudahkan kerja-kerja pembersihan rumah mangsa terjejas banjir pada masa hadapan.

Dalam perkembangan lain, beliau berkata SWM Environment telah menggerakkan 390 anggota dan 181 jentera pelbagai guna bagi membantu kerja-kerja pembersihan rumah mangsa dan kutipan pascabanjir di Melaka, Johor, Negeri Sembilan dan Selangor.

“Selain tiga negeri di bawah perkhidmatan SWM Environment, kita juga memberi bantuan di Selangor sebagai satu daripada inisiatif CSR bagi meringankan beban mangsa banjir,” katanya.

Terdahulu, Sulaiman berkata kerajaan negeri Melaka hari ini menyerahkan bantuan pelbagai barangan keperluan dan peralatan elektrik dianggarkan bernilai RM500,000 kepada pegawai daerah di tiga daerah di negeri itu untuk diagihkan kepada mangsa banjir yang memerlukan.

Beliau berkata selain daripada SWM Environment, kerajaan negeri turut menerima sumbangan pihak lain antaranya Persatuan OKU Sentral dan Majlis Perabot Malaysia melibatkan barangan seperti tilam dan katil bernilai RM207,100,” katanya.- BERNAMA


Belerang tidak jejaskan hidupan laut

AYER KEROH 28 Mac – Tumpahan belerang atau sulfur monoksida tidak akan menjejaskan hidupan laut, kata Pengarah Jabatan Alam Sekitar (JAS) Melaka, Rosli Osman.

Katanya, berdasarkan data dikeluarkan (Bahan) Helaian Data Keselamatan (MSDS) sekiranya tumpahan belerang berlaku di laut ia tidak akan membahayakan hidupan laut malah ia tidak akan mengancam spesies yang berada dalam habitat itu.

“Bagaimanapun kita sedang menyiasat perkara ini sejak semalam malah Jabatan Perikanan negeri juga berkongsi kepakaran untuk memeriksa sampel sekali gus mengenal pasti punca kematian di kawasan pantai Sungai Tuang.

“Terdahulu JAS dengan kerjasama Agensi Penguatkuasaaan Maritim Malaysia (APMM) Melaka dan Negeri Sembilan menerima laporan berhubung kejadian itu namun pemantauan awal mendapati tidak ada tumpahan minyak di kawasan kawasan terbabit.

“Malah, perkara yang menjadi persoalan adalah ikan yang mati terdampar hanya satu spesies sahaja dan ia bukan dikaitkan dengan pencemaran kerana jika tumpahan berlaku sudah pasti pelbagai spesies lain juga akan terkesan akibat perkara berkenaan,” katanya kepada Melaka Hari Ini.

Pada masa sama, beliau berkata siasatan lanjut sedang dijalankan pihaknya dari semasa ke semasa bagi memastikan tiada pencemaran berlaku di kawasan pantai berkenaan.

“Setakat ini, tumpahan belerang yang berlaku telah diselesaikan di mana kapal yang bocor yang memuatkan belerang telah dialihkan ke jeti swasta dan dalam proses pembaikan.

“Kita akan terus menyiasat perkara ini dan jika dikaitkan dengan tumpahan belerang ia masih menjadi persoalan berikutan insiden itu telah berlaku sejak dua minggu lalu,” katanya.


Peserta Misi Malaysia Everest 2022 cerminan belia Keluarga Malaysia kalis cabaran

KUALA LUMPUR, 19 Feb – Perdana Menteri Datuk Seri Ismail Sabri Yaakob mengajak seluruh rakyat negara ini menjadikan semangat cekal peserta Misi Malaysia Everest 2022 Orang Kurang Upaya (OKU) Muhammad Hawari Hashim bersama pasukannya sebagai sumber inspirasi buat semua Keluarga Malaysia dalam mendepani sebarang cabaran.

Menerusi hantaran di laman Facebook dan Twitter, Perdana Menteri menzahirkan rasa bangga dengan semangat juang Muhammad Hawari, 31, yang merupakan OKU pendengaran bersama pasukannya yang mencerminkan belia Keluarga Malaysia yang kalis cabaran serta bersemangat melaksanakan misi mereka.

Ismail Sabri berkata beliau menerima satu mesej melalui Instagram dan Facebook daripada anak belia berwawasan itu yang ingin bertemu dengannya sebelum Misi Malaysia Everest 2022 bersama pasukannya pada 15 April depan.

“Misi (Muhammad) Hawari juga mendapat liputan akhbar dan media tempatan. Semalam, saya bertemu Hawari dan pasukannya dalam satu program Yayasan Keluarga Malaysia di WTC, Kuala Lumpur pada Perhimpunan Agung UMNO 2021.

“Semoga semangat cekal kalian menjadi inspirasi buat seluruh Keluarga Malaysia. Saya doa semoga berjaya buat kalian yang bakal memulakan misi 15 April ini. Kalian hero Keluarga Malaysia,” katanya.

Muhammad Hawari antara 10 rakyat Malaysia yang bakal menakluk puncak tertinggi di dunia, Gunung Everest yang bermula pada 15 April ini dalam misi Malaysia Everest 2022.

Sekiranya berjaya, Muhammad Hawari akan menjadi OKU pertama negara yang berjaya menjejakkan kaki ke puncak Everest selepas beliau berjaya sampai ke Annapurna Base Camp pada ketinggian 4,130 meter dari aras laut, Ogos lepas.

Selain Muhammad Hawari, pendaki lain ialah Azim Afif Ishak, 33; Ayu Wanirah Naharuddin, 29; bekas pesilat negara Rina Jordana Adnan, 42; Ahmad Murshid Maktar, 35; Jack Oh Jin Heng, 37; Pengarah Angkatan Pertahanan Awam (APM) Kedah Leftenan Kolonel (PA) Awang Askandar Ampuan Yaacub, 54; serta tiga wakil daripada Komando (VAT 69) iaitu Kanang Anak Usin, 42, Pragash Murusgesu, 32, dan Mohammad Hanif Che Ahmad, 28.- BERNAMA


Subsidi mungkin cecah RM71 bilion pada 2022, inflasi terkawal – Tengku Zafrul

KUALA LUMPUR, 26 Mei – Malaysia dijangka perlu menampung jumlah subsidi lebih tinggi bagi 2022 yang mencecah RM71 bilion dengan subsidi bahan api sahaja berjumlah RM30 bilion berikutan kenaikan harga minyak mentah.

Bercakap pada Mesyuarat Tahunan Forum Ekonomi Dunia (WEF) di Davos, Switzerland, Menteri Kewangan Tengku Datuk Seri Zafrul Tengku Abdul Aziz berkata peningkatan subsidi itu telah menyebabkan kadar inflasi teras lebih rendah pada 2.3 peratus.

Menurutnya, biarpun inflasi meningkat, Malaysia sebaliknya bernasib baik kerana mempunyai sumber komoditi dan berbeza dengan negara-negara lain di rantau ini yang tidak berpeluang memperoleh hasil peningkatan harga komoditi bagi menampung impak harga bahan api tersebut.

Menjawab pertanyaan mengenai kemampuan kerajaan Asia mengekalkan sokongan domestik bagi harga beras untuk rakyat, Tengku Zafrul berkata terdapat banyak bantuan berkaitan yang disalurkan oleh kerajaan bagi memastikan bekalannya terjamin.

Malah, pada masa sama, jumlah subsidi yang besar turut diperuntukkan dalam usaha memastikan harga beras dikekalkan berikutan kepentingannya kepada rakyat Malaysia.

Menyentuh risiko China ke atas Laut China Selatan, beliau berkata sejajar dengan kedudukan China sebagai rakan dagang terbesar negara ini, Malaysia akan terus berusaha melibatkan China berbanding sebaliknya.

“Kita juga berharap apa yang berlaku di China, terutama membabitkan sekatan pergerakan (akibat pandemik COVID-19) tidak banyak menjejaskan rantaian bekalan,” katanya.

“Sekatan itu ternyata lebih serius daripada sebelum ini dan lebih lama daripada apa yang kita jangkakan biarpun terdapat kesan positif apabila sekatan itu ditamatkan.

“Jika anda merujuk kesan limpahan apabila China menarik balik sekatan itu, saya berpendapat bahawa impaknya adalah positif dan boleh diurus,” katanya.


Perjuangan membela rakyat bukan klise – PM Ismail Sabri

Begitu luahan Perdana Menteri Datuk Seri Ismail Sabri Yaakob ketika ditemu bual dalam Program 3 Pagi Era yang disiarkan stesen radio berbahasa Melayu Era, milik Astro Radio hari ini.

Berkongsi pengalaman membesar sebagai anak penoreh getah yang mempunyai lapan adik-beradik, Ismail Sabri berkata kesusahan menjadikan seseorang itu lebih kuat selain turut sama dapat menghargai kesusahan orang lain.

“Orang lain mungkin tahu tentang kemiskinan melalui pembacaan dan sebagainya. Saya merasainya sendiri. Kalau keluar dalam media contohnya waktu COVID-19 tidak bekerja, anak makan pun tak tentu, saya boleh rasakan kalau saya baca dan saya boleh merasai perasaan mereka,” katanya dalam program yang dikendalikan penyampai radio Nabil Ahmad, Azad Jasmin dan Radin Amir Affendy.

Temu bual selama satu jam bersama perdana menteri itu adalah antara pengisian Inspirasi Setahun Keluarga Malaysia sempena genap setahun pentadbirannya pada 21 Ogos 2021.

Menceritakan pengalaman ketika mula menggalas tanggungjawab sebagai pemimpin nombor satu negara, Ismail Sabri berkata pengalaman untuk mengimbangi keselamatan nyawa rakyat daripada penularan COVID-19 dan pada masa sama menyelamatkan ekonomi dan mata pencarian mereka merupakan perkara yang sukar.

Apatah lagi ketika itu, beliau berkata tidak ada model dari negara lain yang boleh diikuti kerana seluruh dunia berdepan dengan cabaran dan pengalaman pertama menghadapi wabak yang boleh meragut nyawa itu.

Menyentuh mengenai sambutan Hari Kebangsaan dan Hari Malaysia 2022, Perdana Menteri mengajak seluruh rakyat untuk mempamerkan semangat patriotisme dengan mengibarkan Jalur Gemilang di rumah dan kenderaan masing-masing.

“…yang penting, kita jangan terlalu dipengaruhi budaya yang saya kira kurang sesuai dengan kita… walaupun anak muda sekarang mendapat kebebasan yang jauh lebih baik berbanding zaman kita dahulu, perlu ada had tertentu supaya tidak dipengaruhi anasir yang tidak baik,” katanya.

Sementara itu, dalam temu bual bersama MY FM, stesen radio berbahasa Cina milik Astro Radio yang berlangsung kira-kira 40 minit, Ismail Sabri berkata beliau gembira selepas genap setahun mentadbir negara, pelbagai masalah yang dihadapi termasuk ekonomi, politik dan kesihatan dapat diselesaikan dengan baik.

“Walaupun banyak masalah, kita dapat selesaikan. Politik juga stabil berbanding mula-mula saya ambil alih. Jadi walaupun terbeban dengan banyak masalah, saya kata saya ‘happy” (gembira) kerana isu dapat diselesaikan.

“Kita juga dah selesaikan isu ekonomi. Pengumuman Bank Negara Malaysia bahawa Keluaran Dalam Negara Kasar (KDNK) kita 8.9 peratus merupakan yang terbaik di Asia Tenggara berbanding kuasa besar ekonomi seperti Amerika Syarikat, Eropah, United Kingdom, China dan sebagainya,” kata perdana menteri.


LRT laluan Kelana Jaya kembali beroperasi sepenuhnya jam 3.45 petang tadi

Beliau berkata pemasangan elemen kritikal dalam pengoperasian tren iaitu ‘linear heat detection cable’ sepanjang 28 meter di lokasi kejadian juga selesai pada pukul 2.00 petang tadi.

“Sejurus itu, oleh kerana semua kerja yang diminta APAD (Agensi Pengangkutan Awam Darat) telah dipenuhi, maka Ketua Pengarah APAD keluarkan surat kelulusan untuk (LRT) beroperasi.

“Tren akan kembali beroperasi berdasarkan jadual kekerapan dan kapasiti yang ditetapkan dalam SOP (prosedur operasi standard) PKP (Perintah Kawalan Pergerakan),” katanya pada sidang media, di Stesen LRT KLCC di sini hari ini.


Bot Jabatan Perikanan, empat kru dipercayai hilang dalam perjalanan ke Pangkalan Tampoi

JOHOR BAHRU, 1 Mac – Sebuah bot Jabatan Perikanan Johor berserta empat kru dipercayai hilang, dalam perjalanan ke Pangkalan Tampoi, di sini, dari Pengerang, Kota Tinggi, petang semalam.

Pengarah Maritim Negeri Johor Laksamana Pertama Maritim Nurul Hizam Zakaria berkata Maritime Rescue Sub Centre (MRSC) Johor Bahru menerima laporan berhubung kejadian itu pada 7.51 malam tadi.

Beliau berkata bot bernombor PL87 itu tidak dapat dihubungi dan gagal dikesan setelah berlepas dari Tanjung Pengelih, Pengerang kira-kira 12.45 tengah hari semalam dan sepatutnya dijangka tiba di Pangkalan Tampoi, di sini, pada 6.30 petang, pada hari yang sama.

“Susulan itu, MRSC Johor Bahru telah mengaktifkan operasi mencari dan menyelamat (SAR) dengan menggerakkan bot PENGAWAL 46 dan bot KILAT 18 bagi mengesan bot dan mangsa yang terlibat pada 8 malam tadi.

“Pasukan Polis Marin turut menggerakkan tiga aset dengan lokasi pencarian tertumpu sekitar perairan Tuas dan Tanjung Piai berikutan maklumat yang diterima daripada pihak berkuasa Singapura mengenai lokasi terakhir bot itu dikesan di perairan Tuas sekitar 3 petang, semalam, ” katanya menerusi, kenyataan hari ini.

Nurul Hizam berkata pihak Maritime Rescue Coordination Centre (MRCC) Putrajaya turut berhubung dengan pihak berkuasa Singapura dan Indonesia, sekiranya terdapat maklumat lanjut atau pengesanan mengenai bot tersebut, di perairan negara jiran.


Kes buli jarang di hospital luar negara

KUALA LUMPUR, 20 Mei – Ada, namun amat jarang berlaku. Demikian aku Dr Muhammad Izzudin Badaruddin, seorang doktor warga Malaysia di sebuah hospital di United Kingdom (UK) tentang kejadian buli doktor pelatih di negara berkenaan.

“Saya bernasib baik kerana diberi peluang merasa pengalaman menjadi doktor junior di Malaysia serta di UK, dan secara jujurnya (saya) tidak menafikan isu buli di hospital ada di UK, tetapi sangat jarang berlaku,” kongsinya ketika dihubungi Bernama baru-baru ini.

Menurut doktor pelatih kepakaran perubatan am di NHS Barnsley Hospital itu, beliau bagaimanapun tidak pernah dibuli semasa menjalani housemanship (HO) selama enam bulan di Malaysia pada 2018 sebelum menyambung latihannya di UK pada tahun sama.

Mengulas lanjut, beliau berkata budaya kerja di hospital di UK juga jauh berbeza dengan di Malaysia, di mana kesemua doktor dilayan secara adil dan tidak wujud unsur kekananan atau seniority, perkauman mahupun gender di negara tersebut.

“Kami hanya memanggil satu sama lain dengan nama pertama, tiada gelaran doktor, bos atau sebagainya, dan biasanya hanya doktor pakar sahaja yang akan dipanggil doktor atau Mister (Mr), tetapi itupun mereka selalu berkeras agar dipanggil dengan nama pertama sahaja,” kongsi beliau.

Bercerita pengalamannya selama enam bulan di hospital Kementerian Kesihatan (KKM), Dr Muhammad Izzudin berkata pemerhatiannya mendapati aspek kekananan amat penting di hospital Malaysia, menyebabkan peluang untuk mara dalam kerjaya agak terhad.

Itu antara faktor beliau memilih keluar daripada perkhidmatan KKM dan berhijrah ke UK yang menawarkan peluang lebih luas untuk menjadi doktor pakar.

Selain itu katanya doktor pelatih juga diberi peluang berkongsi pandangan dan masalah yang diajukan kepada pihak atasan pula diambil peduli secepat mungkin.

Kes tidak ditutup semata-mata kerana ingin menjaga nama baik sesebuah jabatan atau hospital, ujar beliau,  menambah setiap doktor junior akan dipantau oleh seorang penyelia klinikal dan penyelia pendidikan yang akan membantu dari segi pekerjaan serta kebajikan.

“Walaupun di UK tiada jawatankuasa khas untuk memantau kes buli, doktor junior boleh menyuarakan isu tersebut kepada penyelia atau pihak atasan sehingga masalah selesai, dan sekiranya tidak selesai juga di peringkat jabatan mahupun hospital, mereka digalakkan menghubungi badan profesional yang dipanggil British Medical Association (Persatuan Perubatan Britain – BMA).

Pada masa sama, Dr Muhammad Izzudin tidak menafikan ada rakan-rakan sejawatnya di Malaysia yang mengadu tentang masalah yang dihadapi oleh mereka semasa menjalani HO di hospital KKM, termasuk beban kerja yang melampau.

“Saya lihat rakan seperjuangan di Malaysia terlampau tertekan akibat kerja sehingga hilang berat badan kerana tidak sempat atau tidak lalu makan, dan ini tidak termasuk mereka yang berjaya menyembunyikan tekanan perasaan akibat beban kerja.

“Saya tidak nafikan pekerjaan lain juga mempunyai tekanan tetapi apa yang saya suarakan ini adalah tentang ‘unnecessary stress’ atau punca tekanan yang tidak perlu seperti pengagihan tugas yang tidak adil,” katanya.

Dua bulan lepas,  Hartal Doktor Kontrak melaporkan dapatan tinjauannya membabitkan 150 doktor pelatih di seluruh negara, yang mana 60 peratus daripada mereka mengaku menghadapi tekanan akibat selalu dibuli oleh doktor senior.

Persatuan Keselamatan dan Kesihatan Pekerjaan Malaysia (MSOSH) percaya isu buli yang dikatakan berleluasa itu berpunca daripada ketiadaan garis panduan rasmi dalam melatih doktor pelatih.

Ditanya mengenai dakwaan waktu kerja yang panjang adalah perlu bagi membentuk kekentalan dan kemahiran seorang pegawai perubatan, Dr Muhammad Izzudin berkata sistem serupa pernah dilaksanakan oleh hospital di UK, namun kini institusi itu mempraktikkan sistem baharu iaitu shift on call.

“Satu ketika dahulu UK mempunyai sistem on call yang lebih kurang sama dengan Malaysia, yang mana doktor pelatih perlu dalam keadaan on call (bersedia dipanggil bertugas) hingga 24 jam atau lebih, sehinggakan ada doktor senior di UK pernah tidur di hospital selama tiga hingga empat malam seminggu.

“Tetapi, UK sudah beralih ke sistem shift on call, yang mana doktor boleh menjalani on call untuk dua hingga empat hari/malam berturut-turut tetapi setiap syif maksimum hanya selama 12 jam,” katanya.

Difahamkan ada hospital di Malaysia sudah melaksanakan sistem shift on call seperti di UK namun amalannya tidak meluas. Malah, dikatakan masih ada sesetengah hospital yang mengamalkan sistem on call selama 24 hingga 36 jam bagi setiap syif.

Mengulas lanjut, Dr Muhammad Izzudin berkata perbezaan jumlah waktu bekerja di antara Malaysia dan UK – atau Eropah amnya – sangat ketara, iaitu jumlah jam bekerja di UK dan Eropah hanya 40 jam seminggu berbanding minimum 75 jam di Malaysia bagi doktor junior.

“Bagi saya ini merupakan amalan yang boleh mengundang bahaya dari segi keselamatan pesakit dan juga doktor. Kita dapat lihat banyak kes kemalangan jalan raya melibatkan doktor junior akibat penat dan mengalami microsleep ketika memandu selepas habis on call.

“Penat keterlaluan boleh mengakibatkan emosi terganggu, dan bagi sesetengahnya, mungkin berisiko mempengaruhi cara mereka berkomunikasi dengan rakan sekerja sekali gus menyebabkan rantaian ini tidak akan terputus jika semua bekerja dalam keadaan penuh emosi dan terlalu penat,” ujarnya.

Media sebelum ini melaporkan data KKM merekodkan 554 kes kemalangan membabitkan profesional perubatan dalam perjalanan ulang-alik ke tempat kerja bagi tempoh 2014 hingga 2016.

Sehubungan itu, beliau berpandangan ada keperluan untuk KKM mengurangkan jumlah waktu bekerja atau on call bagi pegawai perubatan selain menambah bilangan petugas untuk menampung peningkatan jumlah pesakit.

“Mungkin perlu diwujudkan agensi lokum (bekerja di klinik selain hospital) atau lokum dalaman di peringkat hospital itu sendiri, iaitu jika ada kekurangan staf, kita boleh membayar mana-mana doktor luar yang berminat pada kadar lokum.

“Itu yang dipraktikkan di UK dan ini sedikit-sebanyak dapat membantu mengurangkan bebanan kerja yang bertambah akibat ada yang cuti sakit dan sebagainya,” katanya.

Beliau juga menyifatkan pengumuman Menteri Kesihatan Khairy Jamaluddin mengenai penubuhan pasukan petugas khas bagi menyiasat kes kematian doktor pelatih di Hospital Pulau Pinang (HPP) baru-baru ini serta dakwaan budaya buli di hospital KKM, sangat tepat dalam menangani budaya tidak sihat di hospital kerajaan.

Pakar psikiatri melihat dakwaan buli membabitkan doktor pelatih tidak boleh diambil mudah memandangkan tugas sebagai pegawai perubatan amat kritikal kerana melibatkan nyawa pesakit.

Menurut Prof Madya Dr Muhammad Muhsin Ahmad Zahari, doktor pelatih yang bekerja dalam keadaan tertekan berisiko membahayakan nyawa pesakit kerana mereka tidak dapat melaksanakan tugasnya dengan baik disebabkan gagal memberi sepenuh tumpuan kepada masalah kesihatan yang dihadapi pesakit.

“Perlakuan buli yang berakar umbi di sesebuah organisasi seperti sektor kesihatan berisiko mengakibatkan mangsa ‘burnout’ dan menjejaskan emosi mereka sehingga ada yang mengalami penyakit mental seperti kemurungan serius.

“Seseorang yang mengalami kemurungan serius, jika tidak ditangani atau dirawat dengan berkesan, ditambah lagi apabila berterusan dibuli, berisiko kepada perlakuan bunuh diri,” kata pakar perunding kanan psikiatri di Jabatan Perubatan Psikologi, Pusat Perubatan Universiti Malaya itu.

Selain kemurungan, beliau berkata mangsa juga boleh mendapat masalah kerisauan serius, kecelaruan pascatrauma (PTSD), kecelaruan panik  dan juga kecelaruan kerisauan sosial.

Justeru, kata beliau, budaya toksik itu perlu ditangani segera, antaranya mewujudkan sistem aduan bebas bagi membolehkan doktor pelatih yang menjadi mangsa buli membuat aduan memandangkan ada yang enggan tampil kerana takut tindakan mereka akan mempengaruhi penilaian kompetensi.

Pandangan tersebut turut dipersetujui oleh Presiden MSOSH Dr Shawaludin Husin yang berpendapat masalah berkenaan perlu ditangani segera bagi mengelakkan ketirisan tenaga kerja pada masa akan datang.

“Sekiranya institusi perubatan tidak berubah, tidak mahu menangani budaya buli, kita bimbang suatu hari nanti negara akan kehilangan sumber disebabkan tiada yang berminat melanjutkan pelajaran dalam bidang itu.

“Atau, mereka lebih berminat belajar kedoktoran dan bekerja di luar negara, di mana budaya toksik begini tidak berlaku di negara maju. Sekarang kita memang banyak sumber tetapi tidak mustahil negara akan kehilangan tenaga pelapis disebabkan masalah berkenaan dan ini merupakan satu kerugian,” ujarnya.


Tunku Azizah berkenan melawat CENTEXS Sarawak

KUCHING, 4 Julai – Raja Permaisuri Agong Tunku Hajah Azizah Aminah Maimunah Iskandariah hari ini berkenan berangkat ke Heritage Technology dan Gastronomy Academy di Centre of Technical Excellence (CENTEXS) di sini hari ini.

Baginda yang tiba di CENTEXS pada 3 petang meluangkan masa kira-kira tiga jam, melihat pameran tenunan keringkam dan songket serta sulaman manik dihasilkan oleh pelatih di akademi tersebut.

Tunku Azizah diiringi Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Sarawak Datuk Seri Fatimah Abdullah dan Menteri Muda di Jabatan Ketua Menteri (Undang-Undang, MA63 dan Perhubungan Negeri-Persekutuan) Datuk Sharifah Hasidah Sayeed Aman Ghazali.

Baginda turut dipersembahkan dengan peragaan busana songket kontemporari dengan sentuhan moden oleh pereka fesyen tempatan Datuk Raymond Jolly, Wan Bainun Wan Zaizodin, Datuk Asfarena Samion Mon dan Harizan Khaider.


Perantisiswa: 60 peratus permohonan fasa 1 lulus tapisan awal

KOTA KINABALU, 11 September – Menteri Komunikasi dan Multimedia Tan Sri Annuar Musa berkata sebanyak 60 peratus daripada hampir 100,000 permohonan untuk Fasa 1 PerantiSiswa Keluarga Malaysia telah diluluskan menerusi tapisan awal dan pemohon akan memperoleh peranti masing-masing, bulan ini.

Beliau berkata pihaknya kini sedang berusaha untuk menyelesaikan pengagihan perantiSiswa Fasa 1 sebelum memulakan pengagihan Fasa 2 pada Oktober dan dijangka selesai pada November depan.

“Hampir 400,000 unit peranti itu kita ada (untuk diagihkan) tahun ini, kalau (memerlukan) jumlah lebih itu kerajaan perlu buat ketetapan lain dengan peruntukan tambahan dan perolehan, jadi itu kita kira kemudian, kita selesaikan yang ini dulu.

“Fasa 1 dan 2 ini kita mahu selesaikan dalam 90 hari, dan usaha ini melibatkan kerjasama antaranya Jemaah Menteri, Ahli Parlimen, pemimpin tempatan, pegawai tinggi kementerian supaya cepatkan agihan tanpa banyak kerenah dan mudahkan pelajar dapat peranti segera,” katanya kepada pemberita di sini hari ini.

Beliau ditemui selepas program pengagihan PerantiSiswa Keluarga Malaysia kepada 493 pelajar Politeknik Kota Kinabalu di Sepanggar di sini yang turut dihadiri Menteri Sains, Teknologi dan Inovasi Sabah Datuk Yakub Khan.

Annuar berkata pengagihan PerantiSiswa perlu disegerakan dan kerajaan sedang membuat penjadualan pengagihan supaya selaras dengan pembekal, terutama di Sabah dan Sarawak berikutan keadaan logistik di kawasan pedalaman yang mencabar.

Pada 3 Sept lepas, Perdana Menteri Datuk Seri Ismail Sabri Yaakob melancarkan program  PerantiSiswa Keluarga Malaysia bagi memberikan bantuan peranti tablet berjenama kepada pelajar kumpulan B40 yang memerlukan.

Tablet jenama Samsung dipilih sebagai pemenang tender bagi program berkenaan untuk membekalkan peranti itu mengikut lima zon iaitu Zon Sabah dan Sarawak, Zon Utara, Zon Tengah, Zon Timur dan Zon Selatan.

Annuar berkata baki 40 peratus permohonan Fasa 1 program itu pula sedang diteliti termasuk melibatkan kes rayuan bagi memastikan hanya pelajar yang benar-benar layak menerima bantuan tersebut.

Beliau berkata dalam proses tapisan rayuan itu, Majlis Perwakilan Pelajar (MPP) di institusi pengajian masing-masing dan pentadbir sekolah telah diberikan amanah untuk meneliti rayuan sebelum kementerian meluluskan permohonan.

“Jika ada pelajar yang mereka (MPP dan pentadbir) tahu layak tetapi tapisan awal secara dalam talian tidak melayakkan mereka atas pelbagai sebab, maka kita beri kelonggaran kelulusan, tujuan kita hendak beri kepada seberapa ramai pelajar yang benar-benar layak.

“Ramai juga memohon tetapi jika tidak layak, maka tidak bolehlah kerana kita memikul amanah, ini (kemudahan) untuk keluarga B40 dengan garis pendapatan keluarga RM5,000 ke bawah. Ada juga ramai orang biasa bukan pelajar minta, tetapi saya kata tidak bolehlah,” katanya.


Calon SPM 2020 kuasai tahap minimum KBAT meningkat

KUALA LUMPUR 10 Jun – Keupayaan calon Sijil Pelajaran Malaysia (SPM) menguasai tahap minimum Kemahiran Berfikir Aras Tinggi (KBT), menunjukkan peningkatan pada 2020 dengan 88.17 peratus calon telah menguasainya, berbanding 86.70 peratus calon pada 2019.

Menurut Laporan Analisis Keputusan Peperiksaan SPM Tahun 2020 yang dikeluarkan Kementerian Pendidikan (KPM) hari ini, sebanyak 19.36 peratus calon SPM 2020 dikategorikan sebagai cemerlang, 31.75 peratus calon berpotensi, manakala 48.89 peratus adalah baik dalam menjawab soalan KBAT.

“Penguasaan KBAT dilaporkan dengan merujuk kepada keupayaan calon menjawab soalan peperiksaan, yang mengandungi elemen KBAT. Tahap penguasaan minimum KBAT mengambil kira jawapan berkualiti tinggi, sederhana dan rendah,” menurut laporan itu.

KBAT diperkenalkan dalam kertas peperiksaan SPM mulai 2014, yang merupakan soalan yang menguji keupayaan calon mengaplikasi pengetahuan dalam situasi baharu, menganalisis, menilai dan mencipta, untuk memberi jawapan.

Dalam analisis itu, sebanyak 42.26 peratus calon menguasai kemahiran mengaplikasi, 38.68 peratus menguasai kemahiran menganalisis, 52.05 peratus calon menguasai kemahiran menilai, manakala 48.22 peratus calon menguasai kemahiran mencipta.

Bagi tahap penguasaan minimum mengikut kemahiran KBAT, kemahiran mengaplikasi, menilai dan mencipta, mencatatkan peningkatan pada 2020 berbanding 2019, namun kemahiran menganalisis menunjukkan penurunan.

Pada 2020, kemahiran mengaplikasi meningkat kepada 89.63 peratus berbanding 87.22 peratus pada 2019; kemahiran menilai meningkat kepada 90.50 peratus (2020) berbanding 79.98 peratus (2019); dan kemahiran mencipta mencatatkan peningkatan kepada 95.04 peratus (2020) berbanding 89.91 peratus (2019).

Sementara itu KPM memaklumkan, seramai 381,894 calon menduduki peperiksaan SPM pada 2020 dan daripada jumlah itu, seramai 9,411 calon (2.46 peratus) memperoleh keputusan cemerlang gred A dalam semua mata pelajaran, berbanding 8,876 orang (2.28 peratus) tahun sebelumnya.

Seramai 78,731 calon (20.62 peratus), memperoleh keputusan sekurang-kuranya kepujian pada 2020, berbanding 77,038 (19.78 peratus) bagi 2019, manakala 146,447 calon (38.35 peratus) sekurang-kurangnya lulus pada 2020, berbanding 147,738 (37.93 peratus) pada 2019.

KPM turut memaklumkan bagi 2020, calon yang layak menerima sijil SPM iaitu sekurang-kurangnya lulus mata pelajaran Bahasa Melayu dan Sejarah, meningkat sebanyak 1.96 peratus kepada 88.68 peratus berbanding 86.72 peratus pada tahun sebelumnya.

Kali pertama ditunda ke 16 November hingga 7 Disember 2020, kemudian ditunda ke 6 Januari hingga 9 Februari 2021, sebelum dimuktamadkan pada 22 Februari hingga 25 Mac 2021.

Bagi calon yang disahkan positif COVID-19 atau dikuarantin, calon dibenarkan untuk menduduki peperiksaan pada sesi kedua yang bermula pada 6 hingga 23 April lalu.